**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Μαΐου 2021, ημέρα Δευτέρα και ώρα 12.15΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου αυτής, κυρίας Άννας-Μάνη Παπαδημητρίου, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Εκλογή Δημοτικών και Περιφερειακών Αρχών». (2η συνεδρίαση- ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Εσωτερικών, κ. Μαυρουδής (Μάκης) Βορίδης, ο Αναπληρωτής Υπουργός Εσωτερικών, κ. Στυλιανός Πέτσας, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψη (άρθρο 38 παρ.9) οι κ.κ.: Δημήτριος Παπαστεργίου, Πρόεδρος της Κεντρικής Ένωσης Δήμων Ελλάδας, Γεώργιος Πατούλης, Α΄ Αντιπρόεδρος της Ένωσης Περιφερειών Ελλάδας και Περιφερειάρχης Αττικής και Παναγιώτης Νίκας, Πρόεδρος της Επιτροπής Θεσμών και Διαφάνειας της Ένωσης και Περιφερειάρχης Πελοποννήσου, Παναγιώτης Λύρας, εκπρόσωπος του Δικτύου Κοινοτήτων Ελλάδος και Πρόεδρος Συμβουλίου Κοινότητας Καλαμάτας, Ιωάννης Πάιδας, Πρόεδρος της Οικονομικής και Κοινωνικής Επιτροπής της Ελλάδος, Στάθης Ψωμιάδης, Συντονιστής της Ένωσης Κοινοτήτων Νομού Λάρισας, Ισαάκ Νικολαΐδης, Πρόεδρος Κοινότητας Πτολεμαΐδας -Εκπρόσωπος του Δικτύου Προέδρων Κοινοτήτων Δήμου Εορδαίας, Κίμων Χρυσίδης, Συντονιστής του Δικτύου Κοινοτήτων Λέσβου και Πρόεδρος Κοινότητας Περάματος, Παρασκευή Δραμαλιώτη, Πρόεδρος του Εθνικού Κέντρου Δημόσιας Διοίκησης και Αυτοδιοίκησης, Όλγα Δασκαλή, Πρόεδρος Κοινότητας Μεσολογγίου και Αντώνιος Παγώνης, Πρόεδρος Κοινότητας Οίας-Σαντορίνης.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Ζεμπίλης Αθανάσιος, Θεοδωρικάκος (Τάκης) Παναγιώτης, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Μάνη-Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη-Ελένη, Ζαχαριάδης Κωνσταντίνος, Κάτσης Μάριος, Λάππας Σπυρίδωνας, Παπαηλιού Γεώργιος, Πούλου Παναγιού (Γιώτα), Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Εμμανουήλ Συντυχάκης, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική, Μπακαδήμα Φωτεινή.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Υπουργέ, κύριε Υφυπουργέ, κυρίες και κύριοι συνάδελφοι, κυρίες και κύριοι εκπρόσωποι των εξωκοινοβουλευτικών προσώπων αρχίζει η δεύτερη συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης. Το θέμα ημερήσιας διάταξης είναι η συνέχιση της επεξεργασίας και εξέτασης του σχεδίου νόμου του Υπουργείου Εσωτερικών με τίτλο: «Εκλογή Δημοτικών και Περιφερειακών Αρχών». Σήμερα, έχουμε την ακρόαση των φορέων.

Κυρίες και κύριοι συνάδελφοι, όπως έχω ενημερωθεί από τον Ειδικό Γραμματέα της Βουλής σχετικά με το νομοσχέδιο το οποίο θα συζητηθεί στην Ολομέλεια αύριο, Τρίτη, με τον τίτλο: «Άρση περιορισμών για την εγγραφή στους ειδικούς εκλογικούς καταλόγους εκλογέων εξωτερικού», έχει δηλώσει ενδιαφέρον μεγάλος αριθμός βουλευτών οπότε, όπως είχε ήδη συζητηθεί και στην Διάσκεψη των Προέδρων, η συζήτησή του θα διεξαχθεί σε δύο ημέρες, δεύτερη η Τετάρτη. Συνεπώς, η τέταρτη συνεδρίαση της Επιτροπής μας, θα πρέπει να μετατεθεί για την Πέμπτη 27 Μαΐου και ώρα μία το μεσημέρι (13.00΄) όπου, θα υπάρχει και διαθέσιμη η Αίθουσα Γερουσίας στην οποία τώρα συνεδριάζουμε. Αυτές ήταν οι ενημερώσεις.

Να ενημερώσω επίσης, τους συναδέλφους πως ενώ έχει κληθεί δεν θα προσέλθουν κατά δήλωσή τους, η Πανελλήνια Ομοσπονδία Εργαζομένων Οργανισμών Τοπικής Αυτοδιοίκησης.

Θα ξεκινήσουμε με τον Πρόεδρο της Κεντρικής Ένωσης Δήμων Ελλάδας, κύριο Δημήτριο Παπαστεργίου.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Πρόεδρος της Κεντρικής Ένωσης Δήμων Ελλάδας):** Καλημέρα σε όλους σας και όλες.

Το θέμα το οποίο σήμερα συζητάμε μας αφορά, ιδιαίτερα τον πρώτο και δεύτερο βαθμό και ως Κεντρική Ένωση Δήμων έχουμε ήδη αποφασίσει, έχουμε συζητήσει και έχουμε καταλήξει πως το νομοσχέδιο το οποίο έχετε σήμερα, σίγουρα κινείται στην σωστή κατεύθυνση διότι, δίνει λύσεις στο μεγαλύτερο από τα προβλήματα που τα τελευταία δύο χρόνια αντιμετωπίζουμε και αφορά στην κυβερνησιμότητα και στην δυνατότητα να πάρουμε αποφάσεις άμεσα και γρήγορα.

 Παρ΄όλα αυτά υπάρχουν σημεία στα οποία νομίζω ότι χωρούν βελτιώσεις και σε αυτά τα τέσσερα-πέντε σημεία θα επικεντρωθώ.

 Στο άρθρο 3, το οποίο αναλύει τον τρόπο με τον οποίο θα εκλέγονται οι δημοτικοί σύμβουλοι και ο αριθμός τους, οφείλουμε να πούμε ότι έχουμε εντοπίσει 9 περιπτώσεις δήμων οι οποίοι θα υποστούν πολύ μεγάλη μείωση του αριθμού τους, από 20% και πάνω. Για τον λόγο αυτό και για τους δήμους αυτούς, θεωρούμε πως το πληθυσμιακό όριο των πενήντα χιλιάδων κατοίκων το οποίο τίθεται από τον νόμο για τους δήμους που προέρχονται από την συνένωση έξι και πλέον δημοτικών ενοτήτων, πρέπει να αυξηθεί στις εκατόν πενήντα χιλιάδες κατοίκους , προκειμένου να μην δούμε τέτοια φαινόμενα μείωσης έως και 22% στον αριθμό των δημοτικών συμβούλων.

 Παράλληλα, μια μικρή αύξηση του αριθμού των δημοτικών συμβούλων στους δήμους άνω των 150.000 κατοίκων, μιλάμε για τέσσερις περιπτώσεις, θα διορθώσει αυτή την ανορθογραφία στην υπέρμετρη μείωση η οποία μας βρίσκει αντίθετους.

 Πάμε στο άρθρο 4, αφορά στις Δημοτικές Κοινότητες. Έχω στα χέρια μου την επιστολή της Περιφερειακής Ένωσης Δήμων (Π.Ε.Δ.) Αττικής η οποία ζητά την άμεση επαναφορά της διάταξης που υπήρχε στο προηγούμενο σχέδιο νόμου.

Στην ουσία, ζητά την κατάργηση των Δημοτικών Κοινοτήτων στους Δήμους της Περιφέρειας Αττικής, με εξαίρεση τους Δήμους Ωρωπού, Διονύσου, Λαυρίου, Σαρωνικού, Αθήνας, Τροιζηνίας, Μεθάνων και Μάνδρας-Ειδυλλίας. Όλα τα υπόλοιπα δημοτικά συμβούλια έχουν πάρει αποφάσεις που ζητάνε την κατάργηση των Δημοτικών Κοινοτήτων. Αντιστοίχως, δεν υπάρχει τέτοια απόφαση από την ΠΕΔ Κεντρικής Μακεδονίας που ζητά να μείνει ως έχει η διάταξη, τουλάχιστον, για την Περιφέρειά τους.

Να σημειώσω στο άρθρο 12, εκεί πέρα που αναλύονται οι Εκλογικές Περιφέρειες πως υπάρχουν ακόμα 134 παλιές Δημοτικές Κοινότητες. Ήταν ιστορικές κοινότητες οι οποίες συνεχίζουν να εκλέγουν δημοτικούς συμβούλους παρότι έχουν πολύ μικρό αριθμό ψηφοφόρων. Εκλέγεται, για παράδειγμα, δημοτικός σύμβουλος από λαϊκή βάση διακοσίων και τριακοσίων ψηφοφόρων. Θεωρούμε πως πρέπει πλέον, αυτές να καταργηθούν και να ενσωματωθούν στην πλησιέστερη Δημοτική Ενότητα.

Άρθρο 15. Εκεί, λοιπόν, γίνεται αναφορά στα παράβολα. Γίνεται υπέρμετρη αύξηση των παραβόλων χωρίς λόγο. Διπλασιάζονται τα παράβολα και δεν υπάρχει κανένας τέτοιος λόγος, φθάνοντας σε κάποιες περιπτώσεις σε δήμους να υποβάλλονται παράβολα 25.000 ευρώ για να κατατεθεί πλήρης συνδυασμός. Θεωρούμε, πως θα πρέπει να μείνουν τα παράβολα ως είχαν δηλαδή, 10 ευρώ για τους εκπροσώπους των τοπικών συμβουλίων, 50 ευρώ για τους δημοτικούς συμβούλους και 100 ευρώ για τους υποψηφίους δημάρχους.

Στο άρθρο 22 «σταυροί προτίμησης» και εκεί πέρα ζητάμε την τροποποίηση έτσι ώστε, για την εκλογή προέδρου της δημοτικής κοινότητας, ο εκλογέας να μπορεί να εκφράσει την προτίμησή του υπέρ ενός υποψηφίου συμβούλου.

Πάμε τώρα στα άρθρα 29 και 30. Εκεί χρειάζεται σίγουρα, μια καλύτερη αναφορά, καλύτερη αντιμετώπιση του τρόπου εκλογής των προέδρων των δημοτικών κοινοτήτων. Η άποψη της ΚΕΔΕ είναι πως ο πρόεδρος θα πρέπει να εκλέγεται, είτε η δημοτική κοινότητα είναι κάτω από 300 κατοίκους, είτε πάνω από 300. Ο πρώτος σε σταυρούς υποψήφιος του πλειοψηφούντος συνδυασμού.

Στο άρθρο 29 υπάρχει μια διαφορετική διατύπωση, στο άρθρο 30 δεν γίνεται καμία τέτοια διατύπωση. Νομίζω, πως αυτό θα είναι και το πιο ζυγισμένο σε σχέση με τον τρόπο εκλογής έτσι ώστε, να μην έχουμε προβλήματα.

Τέλος, για το άρθρο 26 και το εκλογικό μέτρο, είναι ξεκάθαρο ότι σε δημοτικά συμβούλια με κάτω από 33 δημοτικούς συμβούλους ούτως ή άλλως δεν εκλέγεται δημοτικός σύμβουλος με πάνω από 3% και δεν θεωρεί και προτείνει το πλαφόν εισόδου να είναι ανάλογο του εκλογικού μέτρου, προκειμένου να έχει και νόημα αυτό το 3%.

Με αυτές τις σημειώσεις ευχαριστούμε πάρα πολύ για την ακρόαση και είμαστε βέβαιοι πως το Υπουργείο θα βοηθήσει έτσι ώστε, να βγει ένας εκλογικός νόμος ο οποίος θα βοηθήσει τους δήμους την επόμενη ημέρα να παίρνουν τις αποφάσεις που πρέπει γρήγορα και χωρίς να ταλαιπωρούνται, γεγονότα τα οποία βλέπουμε καθημερινά σήμερα, στην Αυτοδιοίκηση. Ευχαριστούμε πάρα πολύ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε και εμείς, κύριε Παπαστεργίου και μάλιστα, ήσασταν κι εντός του χρονικού πλαισίου.

Στην συνέχεια, θα δώσουμε τον λόγο στον Α` Αντιπρόεδρο της Ένωσης Περιφερειών Ελλάδας και Περιφερειάρχη Αττικής τον κ. Γεώργιο Πατούλη.

**ΓΕΩΡΓΙΟΣ ΠΑΤΟΥΛΗΣ (Α΄ Αντιπρόεδρος της Ένωσης Περιφερειών Ελλάδας & Περιφερειάρχης Αττικής):** Καλημέρα σε όλους, τους αυτοδιοικητικούς και συναδέλφους.

Μια πρώτη παρατήρηση είναι ότι το ζητούμενο σχέδιο νόμου επιλύει μια σειρά σοβαρών ζητημάτων τα οποία συνδέονται με την εφαρμογή του νομού (45………) του 2018 και εδώ, έβαλε την εφαρμογή της λεγόμενης απλής αναλογικής στο project «κατανομή των (……) και του Περιφερειακού Συμβουλίου». Αποτέλεσμα της εφαρμογής αυτού του ανωτέρου μοντέλου της απλής αναλογικής ήταν οι περιπτώσεις όπου, ο Περιφερειάρχης να μην έχει την πλειοψηφία στο ανώτατο και αμφιλεγόμενο εκτελεστικό όργανο και κατά συνέπεια να στερείται της δυνατότητας άσκησης της πολιτικής για την οποία ψηφίστηκε από το εκλογικό σώμα.

Υπό αυτήν την έννοια στο εν λόγω νομοσχέδιο οι ανωτέρω ρυθμίσεις συνάδουν με τις θέσεις της Ένωσης Περιφερειών Ελλάδος και περαιτέρω, οι επιμέρους ρυθμίσεις του σχεδίου νόμου θα μπορούσαν να βελτιωθούν με την αποδοχή των ακόλουθων παρατηρήσεων.

Στο άρθρο 42 «περιφερειακές αρχές». Με το άρθρο 42 παράγραφος 1 παραλείπονται οι Περιφερειάρχες από τα όργανα διοίκησης των Περιφερειών. Παράλληλα με το άρθρο 51 παρ.1 του νομοσχεδίου καταργείται μεταξύ άλλων το άρθρο 113 του ν.3852 του 2010 υπό τον τίτλο Περιφερειακές Αρχές, στο οποίο ρητά διαλαμβάνονται οι αντιπεριφερειάρχες στα όργανα της περιφέρειας. Δεδομένου ότι θεσμικού και ουσιαστικού ρόλου των αντιπεριφερειαρχών στην διοίκηση των Περιφερειών σε συνδυασμό με το γεγονός ότι διαθέτουν κατά τον νόμο πληθώρα αρμοδιοτήτων ή τους έχει εκχωρηθεί μεγάλο εύρος αρμοδιοτήτων βαρύνουσας σημασίας, ζητούμε να συμπληρωθούν στα όργανα διοίκησης των περιφερειών, όπως περιγράφονται στην διάταξη της παρ.1 του άρθρου 42 οι αντιπεριφερειάρχες.

Δεύτερον, στο άρθρο 42 παρ. 3 μειώνεται ο αριθμός των μελών των περιφερειακών συμβουλίων κατά περίπτωση σε ποσοστό περίπου 25% με 30% ανάλογα με τον πληθυσμό κάθε περιφέρειας, με ειδική ρύθμιση στην περίπτωση της Περιφέρειας Αττικής. Προκειμένου να διασφαλισθεί η ευρύτερη εκπροσώπηση των τοπικών κοινωνιών σε κάθε περιφερειακή ενότητα, να δοθεί η ευκαιρία συμμετοχής στα κοινά νέων πολιτών και να αναδεικνύονται με τον καλύτερο δυνατό τρόπο τα προβλήματα της κάθε περιοχής, τα οποία και θα πρέπει, να επιλύονται.

Ζητούμε, να μην υπάρξουν ή σε κάθε περίπτωση να επανεξετασθούν οι προβλεπόμενες από τις διατάξεις του νόμου μειώσεις των μελών των περιφερειακών συμβούλων, κάτι στο οποίο αναφέρθηκε ο Πρόεδρος της Κεντρικής Ένωσης Δήμων Ελλάδος, ο κ. Παπαστεργίου.

Στο άρθρο 48 «κωλύματα εκλογιμότητας και ασυμβίβαστα». Κατά το άρθρο 48 παρ. 4 δεν μπορούν να είναι περιφερειάρχες οι περιφερειακοί σύμβουλοι, υπάλληλοι με σχέση εργασίας δημοσίου δικαίου και ιδιωτικού δικαίου αορίστου χρόνου στην ίδια περιφέρεια και τα πάσης φύσεως νομικά πρόσωπα τα οποία έχει συστήσει ή στα οποία μετέχει η περιφέρεια. Το ασυμβίβαστο δε συντρέχει εάν, τα πρόσωπα του πρώτου εδαφίου παραιτηθούν από την θέση τους πριν από την ημέρα εγκατάστασής τους. Εάν τα πρόσωπα του πρώτου εδαφίου εκλεγούν και λήξει με οποιονδήποτε λόγο η θητεία τους, επανέρχονται αυτοδικαίως στην ενεργό δράση.

Κατά τις ισχύουσες διατάξεις του άρθρου 117 «κωλύματα και ασυμβίβαστα» όπως αυτό αντικαταστάθηκε από το άρθρο 50 του ν.4555/2018 και εν συνεχεία τροποποιήθηκε, δεν μπορούν να εκλεγούν ή να είναι περιφερειάρχες ή περιφερειακοί σύμβουλοι.

Επίσης, με την επιφύλαξη της περίπτωσης Ε’ της παρ.1 οι υπάλληλοι σε σχέση εργασίας δημοσίου δικαίου και ιδιωτικού δικαίου αορίστου χρόνου στην ίδια περιφέρεια και τα πάσης φύσεως νομικά πρόσωπα τα οποία έχει συστήσει ή στα όποια μετέχει η περιφέρεια το κώλυμα αίρεται εφόσον, οι υπάλληλοι αυτοί παραιτηθούν από την θέση τους και σύμφωνα με τις διατάξεις του άρθρου 30 του Π.Δ.( ……… ) του 2012 πριν την ανακήρυξη των υποψηφίων. Στην περίπτωση αυτή, οι υπάλληλοι μπορούν να επανέλθουν στην υπηρεσία κατά τις διατάξεις του ν.4257.

Ένα άλλο από το οποίο προφανώς, εμείς θα θέλαμε να διαφοροποιηθούμε είναι το θέμα με το άρθρο 52 το οποίο αναφέρεται στην κατάρτιση συνδυασμών υποβολής υποψηφιοτήτων και το άρθρο 53 «ανακήρυξη και κοινοποίηση συνδυασμών».

Στο μεν ένα άρθρο η δήλωση των συνδυασμών υποβάλλεται στην ηλεκτρονική πύλη δήλωσης υποψηφιοτήτων με ανάλογη εφαρμογή του άρθρου 32 έως 34 από τους επικεφαλής των συνδυασμών υποψηφίους περιφερειάρχες το αργότερο έως 31 Αυγούστου του έτους εκλογών. Προς διευκόλυνση κατάρτισης των υποψηφίων συνδυασμών δεδομένης και της δυνατότητας προσαύξησης του αριθμού των υποψηφίων περιφερειακών συμβούλων ως και 150% ανά εκλογική περιφέρεια, ζητούμε να παραμείνει σε ισχύ η προθεσμία της διάταξης του άρθρου 120 παρ. 7 του ν.3852/ 2010, όπως αντικαταστάθηκε με το άρθρο 51 του ν.4555.

Δηλαδή, η δήλωση των συνδυασμών να υποβάλλεται από τους επικεφαλής των συνδυασμών υποψηφίους περιφερειάρχες το αργότερο σε 20 ημέρες πριν από την ημέρα της ψηφοφορίας. Συνακόλουθα, θα πρέπει να τροποποιηθεί και η διάταξη της παρ.1 του άρθρου 53 η οποία προβλέπει την 10η Σεπτεμβρίου του έτους ανακήρυξη των συνδυασμών και εμείς θεωρούμε πως αυτή θα πρέπει να ορίζεται, η ανακήρυξη να πραγματοποιείται την 15η ημέρα πριν από την ψηφοφορία.

Όσον αφορά στα θέματα τα οποία σας ανέπτυξα, πέραν αυτών, το νομοσχέδιο κινείται προς την σωστή κατεύθυνση αλλά, οι παρατηρήσεις τις οποίες ανέφερα, κυρία Πρόεδρε, θα δοθούν αρμοδίως και στην Επιτροπή της διαβούλευσης.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε κι εμείς, κύριε Πατούλη.

Τον λόγο έχει τώρα ο εκπρόσωπος του Δικτύου Κοινοτήτων Ελλάδας και Πρόεδρος Συμβουλίου Κοινότητας Καλαμάτας, ο κ. Παναγιώτης Λύρας.

**ΠΑΝΑΓΙΩΤΗΣ ΛΥΡΑΣ (Εκπρόσωπος του Δικτύου Κοινοτήτων Ελλάδος και Πρόεδρος Συμβουλίου Κοινότητας Καλαμάτας):** Ευχαριστώ πολύ, κυρία Πρόεδρε.

Κυρίες και κύριοι βουλευτές, κυρίες και κύριοι εκπρόσωποι φορέων, εκ μέρους του Δικτύου Κοινοτήτων Ελλάδος ευχαριστούμε για την πρόσκληση, να συμμετάσχουμε στη σημερινή συνεδρίαση. Δανειζόμενος λίγη από την άγια σκέψη του Ελύτη στα δημόσια και ιδιωτικά του θα μου επιτρέψετε, να παρατηρήσω ότι σήμερα, συζητείται μια ανορθογραφία στην προβολή της ψυχής του λαού μας.

Μακάρι να είχαμε μπροστά μας ένα νομοθέτημα που στον συντάκτη του, θα επιφοιτούσε ο ίδιος, ο δικός μας λαός, σε συνθήκες πάντοτε δυσμενείς ο οποίος αξιώθηκε τα κινήματα της ψυχής του να τα μετατρέπει σε κοινότητες όπου, το κοινό αίσθημα να συμπίπτει με εκείνο των αρίστων.

Διορθώνεται ο προβληματικός νόμος του «ΚΛΕΙΣΘΕΝΗ» με έναν νόμο μακριά από την κοινωνία και την επιθυμία της, την ανάγκη της και τελικά την εξυπηρέτησή της. Ένα κίνημα νέων ανθρώπων ενεργοποιήθηκε και ασχολήθηκε με τις κοινότητες τις προηγούμενες αυτοδιοικητικές εκλογές, λόγω της ξεχωριστής εκλογής. Πολίτες που δεν είχαν ασχοληθεί ποτέ με τα κοινά, με κοινή ή διαφορετική ιδεολογική πορεία, με ένα κίνητρο την αγάπη για τον τόπο τους τόσο απλά, τόσο ανιδιοτελώς, τόσο απέναντι στην ευκολία της μη εμπλοκής, της αδιαφορίας, της κριτικής των πάντων και έγιναν οι εθελοντές του τόπου που ζουν, οι φωνές του τόπου.

Ο κρίκος που γίνεται σύνδεσμος με την διοίκηση και τις υπηρεσίες του κάθε δήμου, χωρίς προγραμματικό λόγο. Δίπλα στις φιλοδοξίες και τις καθημερινές ανάγκες των συμπολιτών και συγχωριανών τους, δίχως παραταξιακή λογική αλλά, με την κοινή λογική ότι η κοινότητα πραγματώνει τον σκοπό ύπαρξής της, όταν τα μέλη της έχουν την φωνή τους, έχουν τον εκπρόσωπό τους στα κέντρα λήψης αποφάσεων. Τα παραδείγματα αυτής της ζωντανής πραγματικότητας απεικονίζονται σε αυτό το δίκτυο κοινοτήτων.

Εν μέσω πανδημίας και χωρίς θεσμικά μέσα, χιλιάδες πρόεδροι με μέλη συμβουλίων κοινοτήτων, με ψηφίσματα, με παρουσία παντού, με παραστάσεις διαμαρτυρίας, με συναντήσεις, αντιδρούμε στον υπό συζήτηση νόμο για την εκλογή των Δημοτικών και Περιφερειακών Αρχών. Με το 95% των σχολίων στην δημόσια διαβούλευση να αναρωτιέται, πού προσβλήθηκε η εύρυθμη λειτουργία των δήμων από τις κοινότητες που δυστυχώς και μόνον γνωμοδοτικό ρόλο έχουν.

Η κυβερνησιμότητα, μια δόκιμη λέξη, έγινε δόκιμη για να εξυπηρετήσει το πολιτικό οπλοστάσιο των δημάρχων οι οποίοι στην πλειοψηφία τους επιθυμούν να επανεκλεγούν και να μας μετατρέψουν σε εκπροσώπους τους στα χωριά μας, στις γειτονιές μας, στους οικισμούς μας. Σκευοφύλακες της παραταξιακής ορθότητας.

Αδυνατούμε να κατανοήσουμε με ποιο τρόπο η ανεξάρτητη εκλογή προέδρων και συμβουλίων κοινότητας επηρεάζει αυτή την πλειοψηφία. Επίσης, αδυνατούμε να κατανοήσουμε τι σχέση έχει η ανάδειξη πλειοψηφίας σε ένα δημοτικό συμβούλιο με την ανάδειξη του προέδρου της κοινότητας.

 Μειώνεται ο αριθμός των κοινοτικών συμβούλων και αυξάνεται το ύψος του παραβόλου απέναντι στο αυτονόητο, πως όσο πιο μεγάλη Δημοκρατία έχεις, τόσο πιο μεγάλη προοπτική ανάπτυξη έχεις για έναν τόπο. Απέναντι και στην επιταγή του νόμου ότι οι κοινότητες αποτελούν ενδοδημοτική αποκέντρωση, πυρήνα της Δημοκρατίας και προφανώς και σε καμία περίπτωση τοποτηρητή της Δημοτικής Αρχής.

Απέναντι και στις ευρωπαϊκές αρχές της εγγύτητας και της κοινωνικής συνοχής. Η διαβούλευση, η συμμετοχή, η σύνθεση απόψεων που γίνεται δύναμη για μια περιοχή αποτελούν ιστορικό βίωμα του λαού μας και μπορούν να αξιοποιηθούν, κυρίως με τις κοινότητες που είναι ταυτόχρονα και έδρες των δήμων. Εκεί που το συμβούλιο κοινότητας και τα κοινοτικά γραφεία μπορούν να είναι μόνιμοι χώροι ανοιχτής διαβούλευσης, εκεί που οι ιδέες και η λαϊκή συμμετοχή μπαίνουν σε θεσμική διαδικασία, εκεί που το εγώ γίνεται εμείς.

Τα 200 χρόνια από την Ανεξαρτησία μας είναι μια ιστορική πρόκληση, απαραίτητη για την περαιτέρω επιβίωσή μας. Με υπερηφάνεια, ανατρέχουμε στο παρελθόν μας, στους ήρωές μας, στον αγώνα για την ελευθερία, την αναγέννησή μας και συλλογιζόμαστε ότι στις σημερινές υστερήσεις παραδείγματος χάριν, οι δημογραφικές στα χωριά μας και στην επαρχία, πολιτισμικές και οικονομικές μας εμποδίζουν να βρεθούμε σε ισότιμη θέση στον σύγχρονο κόσμο.

Επιτρέψτε μου να αντιγράψω την τοποθέτηση του κυρίου Προέδρου της Επιτροπής, την εμπνευσμένη εισαγωγή του, την περασμένη Παρασκευή. Εντός εισαγωγικών αναφέρει: «Κύριε Υπουργέ, ελπίζω να εισακουστούν οι δημιουργικές προτάσεις για τις κοινότητες και την αναβάθμισή τους, όπου λογικό είναι τον πρώτο λόγο για τη διοίκηση του χωριού να έχουν οι πολίτες της κάθε κοινότητας. Ο πρώτος σε κάθε κοινότητα μικρή ή μεγαλύτερη και όχι δύο μέτρα ή δύο μεζούρες Δημοκρατίας. Θεσμική κατοχύρωση του πιο άμεσου και ιστορικού θεσμού των Ελλήνων, των κοινοτήτων. Αρμοδιότητες ουσίας και ευκαιρία σε νέους ανθρώπους με εμπιστοσύνη για τις δυνάμεις τους και τις δεξιότητές τους. Εκλογή που να την θέλει ο Λαός και όχι η άνωθεν επιθυμία. Συνοικούμε σε πόλεις και χωριά, μας ενώνουν οι κοινότητές μας, το κοινό καλό του τόπου μας, πριν και πάνω από όλα και όλους». Σας ευχαριστώ πολύ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κι εμείς ευχαριστούμε κύριε Λύρα. Τον λόγο έχει, ο Πρόεδρος της Οικονομικής και Κοινωνικής Επιτροπής της Ελλάδος, ο κ. Ιωάννης Πάιδας. Κύριε Πάιδα, έχετε τον λόγο για πέντε λεπτά.

**ΙΩΑΝΝΗΣ ΠΑΪΔΑΣ (Πρόεδρος της Οικονομικής & Κοινωνικής Επιτροπής της Ελλάδος):** Κυρία Πρόεδρε, σας ευχαριστώ. Καλημέρα σε όλους. Καταρχάς να ξεκινήσω την τοποθέτησή μου με μία νομίζω, γενική παραδοχή ότι το σύστημα των εκλογών για την Τοπική Αυτοδιοίκηση θα πρέπει να είναι σταθερό, προκαθορισμένο και να έχει προκύψει ως αποτέλεσμα μιας ευρείας συναίνεσης των πολιτικών Κομμάτων, των φορέων της Τοπικής Αυτοδιοίκησης, των κοινωνικών εταίρων, των φορέων της κοινωνίας και των πολιτών και των τοπικών κοινωνιών και να μη συνδέεται με μικροκομματικές και μικροπολιτικές σκοπιμότητες. Το λέω αυτό διότι, στις επόμενες εκλογές του 2023 θα είναι εκλογές με τρίτο διαφορετικό εκλογικό σύστημα.

Περνώντας στην συνέχεια σε ορισμένες παρατηρήσεις όσον αφορά τις βασικές αλλαγές (…..). Σχετικά με την μείωση του αριθμού των μελών των δημοτικών συμβουλίων, με τους αριθμούς που προτείνονται, δεν φαίνεται να συνδέεται με την ενίσχυση της κυβερνησιμότητας αλλά, αντίθετα, περιορίζει την αντιπροσώπευση των πολιτών. Αυτό γίνεται προφανές, αν δει κανείς τη μείωση των εδρών. Θα μπορούσαν να παραμείνουν οι έδρες ως έχουν.

Όσον αφορά την αύξηση του χρόνου θητείας, η αύξηση της διάρκειας της δημοτικής περιόδου από 4 σε 5 χρόνια, όπως ήταν την πενταετία 2014 -2019, δεν αιτιολογείται επαρκώς και δεν συνδέεται με την κυβερνησιμότητα και αποτελεσματικότητα των Τοπικών Αρχών αλλά, αντίθετα, δημιουργεί την εντύπωση προσπάθειας ενίσχυσης της εξουσίας των Αρχών και αποδυνάμωση της εξουσίας του εκλογικού σώματος. Δεν είναι αναγκαία, νομίζω, αυτή η αλλαγή. Καλό θα ήταν να παραμείνει τετραετής, όπως είναι και η θητεία των Εθνικών Εκλογών.

Όσον αφορά το θέμα του συνδυασμού ο οποίος κερδίζει τις εκλογές, το ποσοστό 43% συν μία ψήφος που απαιτείται για την επιτυχία ενός συνδυασμού από την πρώτη εκλογική μέρα εξασφαλίζει μία σημαντική αποδοχή από το Εκλογικό Σώμα. Νομίζω ότι είναι σωστή αυτή η αλλαγή της διάταξης. Θα ήταν, όμως, χρήσιμο να εξεταστεί και η διαφορά ποσοστών μεταξύ πρώτου και δεύτερου συνδυασμού για την εφαρμογή του προαναφερθέντος ποσοστού. Παράδειγμα, το 43% να οδηγεί σε επιτυχία ένα συνδυασμό, αν υπάρχει και διαφορά 5% μεταξύ του πρώτου και του δεύτερου συνδυασμού.

Σχετικά με την κατανομή εδρών δημοτικού συμβουλίου νομίζω πως είναι πάρα πολύ καίριο αυτό το κεφάλαιο, αυτό το άρθρο και νομίζω πως πρέπει να δοθεί ιδιαίτερη προσοχή και να γίνει ιδιαίτερη αναφορά. Η προβλεπόμενη κατανομή εδρών στον επιτυχόντα συνδυασμό, τα 3/5, είναι πιθανόν να τον ενισχύσει δυσανάλογα σε σχέση με την επιλογή του εκλογικού σώματος ειδικά σε περιπτώσεις που οι μετέχοντες συνδυασμοί έχουν μικρή διαφορά στις εκλογές της πρώτης Κυριακής και ο επιτυχών συνδυασμός αναδεικνύεται με την εκλογική διαδικασία της δεύτερης Κυριακής.

Για παράδειγμα, όταν στην πρώτη Κυριακή ο πρώτος συνδυασμός εξασφαλίζει το 34% και ο δεύτερος συνδυασμός το 29% των ψήφων, στις εκλογές της δεύτερης Κυριακής επιτυχών αναδεικνύεται ο δεύτερος συνδυασμός. Ως αποτέλεσμα, ο επιτυχών συνδυασμός με το 29% του εκλογικού σώματος καταλαμβάνει τελικά το 60% των εδρών του δημοτικού συμβουλίου. Είναι ένα πολύ τυπικό παράδειγμα που γίνεται κατά κόρον στις δημοτικές εκλογές, όπως όλοι ξέρουμε. Υπήρξε για παράδειγμα συνδυασμός που πήρε την πρώτη Κυριακή 14,5% και την δεύτερη Κυριακή εκλέχθηκε. Φανταστείτε τώρα, πόσο σωστό και δημοκρατικό είναι αυτός ο συνδυασμός που πήρε την πρώτη Κυριακή 14,5% επειδή (.…) ο πλειοψηφών, να πάρει το 60% των εδρών.

Για τον περιορισμό, λοιπόν, αυτού του τύπου (..…), θα ήταν χρήσιμο να εξεταστεί μια πιο αναλογική ενίσχυση του επιτυχόντος συνδυασμού η οποία θα σχετίζεται με το ποσοστό της πρώτης Κυριακής. Παραδείγματος χάριν σε περίπτωση που ο επιτυχών συνδυασμός στον πρώτο γύρο συγκεντρώσει ποσοστό κάτω του 35% να καταλαμβάνει το 50 συν μία έδρα του δημοτικού συμβουλίου.

Επιπλέον, το ποσοστό του 3% που απαιτείται ως ελάχιστo για την εκλογή δημοτικού συμβούλου από την μια (πλευρά) αποδυναμώνει την έννοια της αντιπροσώπευσης αλλά, από την άλλη βοηθάει να μην υπάρχουν δεκάδες ψηφοδέλτια, ειδικά σε μεγάλους δήμους, που κατακερματίζουν την απόφαση της κοινωνίας των πολιτών.

 Ίσα-ίσα, αυτό το 3% για τις μικρότερες κοινωνικές ομάδες βοηθάει στην σύγκλιση μικρών κοινωνικών ομάδων και συνδυασμών.

Αγαπητοί φίλοι, κλείνοντας θέλω να κάνω ορισμένες μικρότερες παρατηρήσεις, όπως για το θέμα όπου προβλέπεται η εκλογή συμβουλίου ή προέδρων δημοτικών κοινοτήτων σε όλη την Επικράτεια χωρίς εξαίρεση, μια ρύθμιση νομίζω, που ανταποκρίνονται σε σχετικό αίτημα των τοπικών κοινωνιών.

Ακόμα, το θέμα ότι τίθεται καταληκτική ημερομηνία 31η Αυγούστου του έτους των εκλογών για την κατάρτιση και δήλωση των συνδυασμών και η 10η Σεπτεμβρίου για την ανακήρυξη αυτών από το αρμόδιο δικαστήριο νομίζω, ότι είναι προς την σωστή κατεύθυνση διότι, ευνοεί τον έλεγχο των εκλογικών δαπανών και οι υποψήφιοι είναι εγκαίρως γνωστοί στο εκλογικό σώμα.

Επίσης, στο θέμα της διεξαγωγής των εκλογών δημοτικών και περιφερειακών Αρχών να λαμβάνεται υπόψη ο μόνιμος πληθυσμός όπως αποτυπώνεται στα αποτελέσματα της τελευταίας απογραφής.

Τέλος, εκεί που αναφέρεται ότι σύμφωνα με τα μέχρι σήμερα ισχύοντα ο εκλεγμένος περιφερειάρχης κατά την διάρκεια της θητείας του τελεί σε αναστολή της επαγγελματικής του δραστηριότητας νομίζω ότι αυτό ο κύριος Υπουργός πρέπει να το δει. Για τους δημάρχους, τουλάχιστον, στους δήμους που ο πληθυσμός είναι από 50.000 και πάνω, νομίζω ότι πρέπει να υπάρχει και εκεί αναστολή της επαγγελματικής δραστηριότητας. Δεν νομίζω, κύριε Παπαστεργίου, ότι από τους 325 δήμους της χώρας, να υπάρχουν πάνω από 60-65 (δήμοι) που να έχουν τον αριθμό των πενήντα χιλιάδων.

Κλείνοντας, ο νέος αυτός νόμος κινείται προς την κατεύθυνση της αποκατάστασης της εύρυθμης λειτουργίας της Τοπικής Αυτοδιοίκησης και της εκπλήρωσης τελικά, της αποστολής της προς όφελος των τοπικών κοινωνιών. Είναι θετικό και προδίδει σοβαρότητα και υπευθυνότητα ότι το νομοσχέδιο έρχεται δυόμισι χρόνια πριν τις εκλογές και προσπαθεί να δώσει λύσεις σε θέματα, όπως είναι η αποτελεσματικότητα της Αυτοδιοίκησης. Ευχαριστώ πολύ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Εμείς σας ευχαριστούμε, κύριε Πάιδα.

Τον λόγο έχει ο Συντονιστής της Ένωσης Κοινοτήτων Νομού Λάρισας, ο κ. Στάθης Ψωμιάδης. Κύριε Ψωμιάδη, έχετε τον λόγο για πέντε λεπτά.

**ΣΤΑΘΗΣ ΨΩΜΙΑΔΗΣ (Συντονιστής της Ένωσης Κοινοτήτων Νομού Λάρισας):** Κυρία Πρόεδρε, κυρίες και κύριοι βουλευτές, κυρίες και κύριοι συνάδελφοι της Τοπικής Αυτοδιοίκησης, κυρίες και κύριοι καλημέρα σας.

Ονομάζομαι Στάθης Ψωμιάδης και είμαι Πρόεδρος της μαρτυρικής και σήμερα σεισμόπληκτης Κοινότητας Δομένικου του Δήμου Ελασσόνας, μέλος της προσωρινής Συντονιστικής Επιτροπής της Ένωσης Κοινοτήτων του Νομού Λάρισας η οποία εκπροσωπεί περίπου 100 από τις 160 κοινότητες του νομού μας καθώς επίσης και μέλος της Πανελλήνιας Συντονιστικής Επιτροπής των Κοινοτήτων Ελλάδας.

Κάποιοι από εσάς, ίσως να θυμούνται τα ψηφίσματα της κοινότητάς μας, του Δημοτικού Συμβουλίου του Δήμου Ελασσόνας και του Διοικητικού Συμβουλίου του Δικτύου Μαρτυρικών Πόλεων και Κοινοτήτων Ελλάδας του οποίου έχω την τιμή να είμαι μέλος και τα οποία σας έχω αποστείλει, ζητώντας την κατάργηση του δικαστικού ενσήμου για τις αναγνωριστικές αγωγές που καταθέτουν απόγονοι οικογενειών θυμάτων ολοκαυτώματος.

Τα λέω όλα αυτά διότι, θέλω να τονίσω την ιδιαιτερότητα και την δική του ιστορία που έχει κάθε μικρός τόπος της χώρας μας. Κάθε μικρή ή μεγάλη κοινότητα και το γεγονός πως μόνο αυτός ή αυτοί που οι κάτοικοι επιλέγουν και όχι κάποιοι άλλοι διορισμένοι, μπορεί να την εκφράσει και να την εκπροσωπήσει καλύτερα.

Έχω περίπου 22 χρόνια στην τοπική αυτοδιοίκηση και εξελέγην για πρώτη φορά δημοτικός σύμβουλος με τον λεγόμενο Νόμο «ΚΑΠΟΔΙΣΤΡΙΑ» ο οποίος επέβαλε τις υποχρεωτικές συνενώσεις των κοινοτήτων μας.

Τότε, όμως, οι πρόεδροι των κοινοτήτων ήταν ταυτόχρονα και μέλη του δημοτικού συμβουλίου. Έτσι, οι κοινότητες είχαν φωνή, λόγο και ψήφο στο δημοτικό συμβούλιο. Επίσης, στον Νόμο Καποδίστρια, οι πρόεδροι των κοινοτήτων, με την ιδιότητα του δημοτικού συμβούλου που είχαν, μπορούσαν να εκλεγούν στις τότε Τοπικές Ενώσεις Δήμων και Κοινοτήτων (Τ.Ε.Δ.Κ.), σήμερα Περιφερειακές Ενώσεις Δήμων (Π.Ε.Δ.) και στην συνέχεια να εκλεγούν σύνεδροι στα συνέδρια της τότε Κεντρικής Ένωσης Δήμων και Κοινοτήτων Ελλάδος (Κ.Ε.Δ.Κ.Ε.) και σήμερα, Κεντρική Ένωση Δήμων Ελλάδος (Κ.Ε.Δ.Ε.), όπως προσωπικά είχα την τιμή.

Αυτό βέβαια το οποίο λείπει σήμερα από τα αρκτικόλεξα των ΠΕΔ και ΚΕΔΕ είναι το γράμμα «Κ» και μαζί του οι κοινότητες οι οποίες έχουν εξαφανιστεί από τον χάρτη της Αυτοδιοίκησης.

Δυστυχώς, η σημερινή ΚΕΔΕ κάθε μέρα όλο και περισσότερο μετατρέπεται σε Κεντρική Ένωση Δημάρχων, παρά Δήμων Ελλάδος. Το λέω αυτό διότι, είναι αυτή ακριβώς η θέση της πλειοψηφίας της ΚΕΔΕ για την κατάργηση της ανεξάρτητης κάλπης και την εκλογή προέδρου και συμβούλου κοινοτήτων η οποία με οδηγεί στη σκέψη αυτή, την οποία θέση βέβαια, έχει αποδεχθεί μέχρι τώρα και συμπεριλάβει στο υπό ψήφιση νομοσχέδιο η Κυβέρνηση και αυτό παρά την αντίθετη άποψη που έχει εκφράσει μεγάλος αριθμός δημοτικών συμβουλίων με ψηφίσματα που έχουν εκδώσει, μεγάλος αριθμός φορέων συμβούλων και προέδρων κοινοτήτων που έχουν εκφραστεί μέσω της δημόσιας διαβούλευσης η οποία πραγματοποιήθηκε.

Κυρίοι Βουλευτές, όλος ο ελληνικός λαός και εσείς ως εκπρόσωποί του στο Κοινοβούλιο, γνωρίζετε πολύ καλά, πως οι ανεξάρτητες από τα δημοτικά συμβούλια, από τα δημοτικά ψηφοδέλτια υποψηφιότητες προέδρων και συμβούλων κοινοτήτων, πουθενά δεν επηρεάζουν την πλειοψηφία του δημάρχου στο Δημοτικό Συμβούλιο. Η κατάργησή τους το μόνο που κάνει, είναι να υποχρεώνει κάποιον που θέλει να ψηφίσει εμένα για Πρόεδρο Κοινότητας να ψηφίσει και τον υποψήφιο Δήμαρχο στου οποίο το ψηφοδέλτιο αναγκαστικά βρεθεί για να μπορέσω να θέσω υποψηφιότητα. Αυτό θέλει η πλειοψηφία της ΚΕΔΕ. Να τρέχουν άλλοι για να μαζεύουν ψήφους γι' αυτούς και να τους έχουν όλους «του χεριού τους».

 Κύριοι Βουλευτές, εξελέγην Προέδρος της Κοινότητάς μου με ένα ανεξάρτητο ψηφοδέλτιο που συγκροτήσαμε με μια ομάδα συμπολιτών μου, όπου ο καθένας είχε διαφορετική άποψη και την οποία εξέφραζε ελεύθερα για το ποιος είναι ο καταλληλότερος υποψήφιος για τη θέση του δημάρχου.

Θέλαμε, όμως, να δουλέψουμε όλοι μαζί για το καλό της κοινότητάς μας. Συνεργαζόμενοι με τον δήμαρχο που θα εκλεγόταν όποιος και να ήταν αυτός και από οποιαδήποτε παράταξη και εάν προερχόταν και αυτό ακριβώς κάναμε και κάνουμε χωρίς κανένα πρόβλημα μέχρι σήμερα.

Ζητώ, επομένως, από όλους σας, να σκεφτείτε τι είδους Δημοκρατία είναι αυτή που απαγορεύει στους πολίτες της το δικαίωμα αυτό και να διατηρήσετε σε ισχύ τις διατάξεις που επιτρέπουν την ανεξάρτητη υποβολή υποψηφιοτήτων για τα αξιώματα των προέδρων των συμβούλων κοινότητας.

Προσωπικά, σε περίπτωση που καταργηθεί το δικαίωμα της ανεξάρτητης υποψηφιότητας για την κοινότητα, αισθάνομαι ότι μου στερείται το συνταγματικό μου δικαίωμα του «εκλέγειν και εκλέγεσθαι». Δεν πρόκειται να είμαι ξανά υποψήφιος θα πρέπει να αναγκάσουν συντοπίτες και φίλους μου να ψηφίσουν κάποιον που δεν θέλουν επειδή, επιθυμούν και θέλουν να ψηφίσουν εμένα ή το αντίθετο, να νιώσουν άσχημα απέναντί μου επειδή ψηφίζοντας τον δήμαρχο που επιθυμούν, δεν μπορούν να ψηφίσουν και εμένα παρότι πιθανά να θεωρούν τον πλέον κατάλληλο για Πρόεδρο της Κοινότητάς μας.

Θα κλείσω την παρέμβασή μου, μεταφέροντας τις σκέψεις του φίλου μου και μέλους του συνδυασμού μας Θεολόγου-Καθηγητή κυρίου Γιώργου Βαλσαμή, όπως τις διατύπωσε πριν μερικές ημέρες στο καφενείο του χωριού μας.

Πώς θα σας φαινόταν εάν στο ψηφοδέλτιο για τις εθνικές εκλογές, εκτός του υποψήφιου πρωθυπουργού και των βουλευτών συμπεριελαμβάνετο σε κάθε περιφέρεια ο υποψήφιος περιφερειάρχης και οι περιφερειακοί σύμβουλοι καθώς και υποψήφιοι δήμαρχοι και δημοτικοί σύμβουλοι, πρόεδροι και σύμβουλοι κοινοτήτων και όποιο κόμμα εξελέγετο να είχε την πλειοψηφία παντού και ασχέτως του ποσοστού και να εξέλεγε όλους τους υποψηφίους.

Θα βοηθούσε αυτό στην διακυβέρνηση της χώρας και εάν αυτό φαντάζει παράξενο και αδιανόητο για την χώρα μας, κατεβαίνοντας ένα σκαλί παρακάτω, θα ήθελα να σας ρωτήσω και να ρωτήσω και τον κύριο Πρόεδρο της ΚΕΔΕ, πώς θα του φαινόταν αν ήταν υποχρεωμένος για να είναι υποψήφιος Δήμαρχος Τρικκαίων να πρέπει να ενταχθεί στο ψηφοδέλτιο ενός από τους υποψήφιους Περιφερειάρχες Θεσσαλίας και ακόμα περισσότερο εάν, στην πόλη που ελάμβανε ποσοστό μεγαλύτερο ακόμα και του 60% δεν εκλεγόταν δήμαρχος αλλά, δήμαρχος εξελέγετο αντιυποψήφιος του με ποσοστό πολύ μικρότερο κι αυτό γιατί, όπως θα έλεγε ο νόμος, εκείνος ήταν υποψήφιος με τον περιφερειάρχη που κέρδισε τις εκλογές και για την εύρυθμη διακυβέρνηση της περιφέρειας, εκλέγει και όλους τους υποψηφίους δημάρχους του ψηφοδελτίου του.

Θα βοηθούσε αυτό στην διακυβέρνηση της περιφέρειας και του δήμου;

 Αν ναι,(…) τότε, πως αυτό βοηθάει όταν εφαρμόζεται για τους (…) των Κοινοτήτων; Δύο μέτρα και δύο σταθμά.

Σας ευχαριστώ που με ακούσατε.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε και εμείς, κύριε Ψωμιάδη.

Τον λόγο έχει ο Εκπρόσωπος του Δικτύου Προέδρων Κοινοτήτων Δήμου Εορδαίας και Πρόεδρος της Κοινότητας Πτολεμαΐδας, ο κ. Ισαάκ Νικολαΐδης.

**ΙΣΑΑΚ ΝΙΚΟΛΑΪΔΗΣ (Πρόεδρος της Κοινότητας Πτολεμαΐδας – Εκπρόσωπος του Δικτύου Προέδρων Κοινοτήτων Δήμου Εορδαίας):** Σας ευχαριστώ πάρα πολύ. Κυρία Πρόεδρε, κυρίες και κύριοι Βουλευτές- μέλη της Διαρκούς Επιτροπής, καλημέρα και Χριστός Ανέστη.

Αγαπητοί συνάδελφοι, στην Τοπική Αυτοδιοίκηση από την ενεργειακή καρδιά της χώρας στην Πτολεμαΐδα, σας ευχαριστούμε για την δυνατότητα που μας δίνετε να αποτυπώσουμε τις απόψεις μας σχετικά με το σχέδιο νόμου που αφορά στην τοπική αυτοδιοίκηση.

 Όπως γνωρίζετε, ο νόμος 4555 του 2018 του «ΚΛΕΙΣΘΕΝΗ» με την δυνατότητα ξεχωριστής κάλπης για τις κοινότητες και την πρόβλεψη αποφασιστικών αρμοδιοτήτων σε επίπεδο έκφρασης βούλησης για την διάθεση των κεντρικών αυτοτελών πόρων, οδήγησε ένα μεγάλο μέρος πολιτών να θέσουν υποψηφιότητα και να συμβάλλουν στη διαμόρφωση της καθημερινότητάς τους.

Η ξεχωριστή κάλπη επίσης, απλούστευσε και απελευθέρωσε τους υποψήφιους δημάρχους από την δέσμευση να διαιρέσουν τους μικρούς τόπους σε ημετέρους και αντιπάλους. Έδωσε την δυνατότητα να καταρτίσουν τα ψηφοδέλτια τους με καθαρά παραταξιακά κριτήρια με αυτούς που έχουν τη διάθεση να γίνουν μέλη συνδυασμών με επικεφαλής την επιθυμία ανέλιξης και πεδίο δράσης τον μεγάλο δήμο, να καταρτίσουν προεκλογικά προγράμματα και συνδυασμούς χωρίς τοπικιστικές επικαλύψεις, διαιωνίζοντας κατ’ αυτόν τον τρόπο μία παλιά κακή συνήθεια, ιδιαίτερα της επαρχίας με τα χρώματα των καφενείων.

Στην Ευρώπη των περιφερειών, της ανταγωνιστικής διεκδίκησης των χρηματοδοτικών εργαλείων και της εξοικονόμησης πόρων, η κοινότητα ως όργανο ενδοδημοτικής αποκέντρωσης συμβάλλει στην σταδιακή καλλιέργεια ενιαίας δημοτικής και περιφερειακής ταυτότητας. Οι σύμβουλοι κοινότητας μεριμνούν, προτείνουν, αξιοποιούν, ενεργοποιούν τους συμπολίτες, κάνοντας πράξη την αποκέντρωση και φροντίζοντας άμεσα και καθημερινά για την αξιοποίηση της υπαίθρου.

Τα συμβούλια κοινότητας συνεργάζονται με τις δημοτικές αρχές για να δοθούν λύσεις στα προβλήματά, παρέχοντας στην πλειονότητα των περιπτώσεων εθελοντική εργασία. Αποτέλεσμα αυτής της συνεργασίας είναι να ενισχυθούν οι υποδομές, να ανακτηθεί η εμπιστοσύνη των πολιτών στον δήμο και κατ΄ επέκταση στο κράτος, με απώτερο στόχο την αποφόρτιση της δημοτικής Αρχής από την καθημερινότητα και την ουσιαστική της απασχόληση με την αναπτυξιακή προοπτική και χρηστή διοίκηση του δήμου.

Αγαπητά μέλη της επιτροπής, το κατατεθέν σχέδιο νόμου καταργεί την ξεχωριστή κάλπη. Ως εκ τούτου, γεννώνται τα εξής εύλογα ερωτήματα. Μιας και τα κοινοτικά συμβούλια δεν εμποδίζουν τον δήμαρχο να διοικήσει επηρεάζοντας την πλειοψηφία κατά την λήψη των αποφάσεων στα δημοτικά συμβούλια, γιατί καταργείται η ξεχωριστή κάλπη εκλογής προέδρων και συμβουλίων στις κοινότητες;

Σας υπενθυμίζουμε, όπως είμαι βέβαιος πως γνωρίζετε, οι εκλεγμένοι σύμβουλοι και πρόεδροι κοινοτήτων δεν ψηφίζουν στα δημοτικά συμβούλια, παρά μόνον για θέματα που αφορούν ζητήματα της κοινότητάς τους και μόνον. Ως εκ τούτου, δεν επηρεάζουμε πουθενά τους δημάρχους και τα δημοτικά συμβούλια να ασκήσουν διοίκηση.

Αγαπητά μέλη της επιτροπής, μήπως δεν θέλουν οι δήμαρχοι ανεξάρτητες φωνές να υπερασπίζονται τα τοπικά θέματα και το μέλλον του τόπου τους, με προτάσεις; Πώς θα βγάλουμε την χρωματική τοποθέτηση από την αυτοδιοίκηση υπερασπιζόμενοι το πολυφωνικό και το ανεξάρτητο της τοπικής αυτοδιοίκησης που όλοι εξαγγέλλουν; Καταργώντας την ξεχωριστή κάλπη και αντικαθιστώντας την με λίστα υποψηφίων ελεγχόμενων από τον δήμαρχο οι οποίοι λόγω εξάρτησης από αυτόν, θα λένε πάντα «ναι» σε όλα;

Αγαπητά μέλη της επιτροπής, ο ρόλος των κοινοτήτων και οι αρμοδιότητες στην νέα γενιά τοπικής αυτοδιοίκησης στην Ελλάδα, είναι θέμα κομβικής σημασίας αν θέλουμε να διατηρήσουμε ζωντανές τις κοινότητες και να ενισχύσουμε την ελληνική ύπαιθρο και τους ανθρώπους που κρατούν Θερμοπύλες, μακριά από τα μεγάλα αστικά κέντρα.

Αναφερόμενος σε όλα τα παραπάνω αλλά και στην σύγχυση και αντίδραση που έχει προκύψει από την ξαφνική μεταστροφή των αποφασιστικών αρμοδιοτήτων σε γνωμοδοτικές, είναι κομβικής σημασίας, αγαπητά μέλη, η απόδοση των αποφασιστικών αρμοδιοτήτων στις κοινότητες καθώς και ο διακριτός τους ρόλος μέσα σε έναν μητροπολιτικό δήμο.

Κλείνω, αποτυπώνοντας το αίτημά μας αναλλοίωτο, αίτημα που δεν είναι άλλο από την διατήρηση της ξεχωριστής κάλπης και απόδοση αποφασιστικών αρμοδιοτήτων στα κοινοτικά συμβούλια. Σας ευχαριστούμε και πάλι για την δυνατότητα που μας δώσατε να εκφράσουμε τις απόψεις μας. Να είστε καλά.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε και εμείς, κύριε Νικολαΐδη.

Θα δώσουμε τον λόγο τώρα, στον συντονιστή του Δικτύου Κοινοτήτων Λέσβου και Πρόεδρο Κοινότητας Περάματος, στον κύριο Κίμωνα Χρυσίδη.

Ο κ. Χρυσίδης δεν ακούγεται. Θα επανέλθουμε στον κ. Χρυσίδη.

Τον λόγο έχει η Πρόεδρος του Εθνικού Κέντρου Δημόσιας Διοίκησης και Αυτοδιοίκησης, κυρία Παρασκευή Δραμαλιώτη.

**ΠΑΡΑΣΚΕΥΗ ΔΡΑΜΑΛΙΩΤΗ** ( Προέδρος του Εθνικού Κέντρου Δημόσιας Διοίκησης και Αυτοδιοίκησης):

Καλημέρα σας και από εμένα, σας ευχαριστώ πάρα πολύ για την πρόσκληση να συμμετέχουμε στη συνεδρίαση όπου συζητάμε το νομοσχέδιο με τίτλο « Επιλογή Δημοτικών και Περιφερειακών Αρχών». Να σας πούμε, εκ μέρους του Εθνικού Κέντρου Δημόσιας Διοίκησης και Αυτοδιοίκησης ότι είναι πάντα χαρά μας να συμμετέχουμε στην συζήτηση επι του περιεχόμενου όλων των νομοσχεδίων που αφορούν στα θέματα Δημόσιας Διοίκησης και Τοπικής Αυτοδιοίκησης.

 Στο συγκεκριμένο νομοσχέδιο που αφορά στις εκλογές των δημοτικών και περιφερειακών αρχών δεν υπάρχει κάποια ιδιαίτερη ευνοϊκή αναφορά , όπως προκύπτει μέσα από τις διατάξεις του νομοσχεδίου, στο Εθνικό Κέντρο Δημόσιας Διοίκησης.

Άρα, καταρχάς να πούμε επί της αρχής ότι είναι ένα νομοσχέδιο που εκτιμούμε και εγώ η ίδια, ως Προέδρος ΕΚΔΔΑ εκτιμώ ότι επιλύει μια σειρά σοβαρών ζητημάτων και αποσκοπεί με πολύ σοβαρό τρόπο ενώ επιδιώκει την εύρυθμη λειτουργία των οργανισμών τοπικής αυτοδιοίκησης και την βελτίωση της καθημερινότητας των τοπικών κοινωνιών μέσα από τις προβλέψεις του. Επομένως, υποστηρίζουμε αυτή την προσπάθεια που γίνεται.

Τώρα, όσον αφορά το ΕΚΔΔΑ ειδικότερα, όπως σας είπα, δεν υπάρχει κάποια σχετική πρόβλεψη. Αυτό που μπορούμε να σας πούμε, είναι ότι έχουμε κάνει, εκτός από τις συζητήσεις μας με τον Υπουργό Εσωτερικών και φυσικά, με τον αναπληρωτή υπουργό παραμένοντας στην διάθεσή τους για όλα τα θέματα στα οποία θα μπορούσαμε να ακολουθήσουμε έχουμε κάνει, λοιπόν, μια πρόσφατη συνάντηση με το Προεδρείο της ΚΕΔΕ όπου, συζητήσαμε πιθανά θέματα συνεργασίας και είμαστε στην διάθεση τόσο του υπουργείου όσο και των αρμόδιων Αρχών να σχεδιάσουμε κάποια προγράμματα στοχευμένα, να επεξεργαστούμε ορισμένα σχέδια επιμόρφωσης τα οποία θα απευθύνονται τόσο στους αιρετούς εκπροσώπους των οργανισμών τοπικής αυτοδιοίκησης όσο και στα διοικητικά στελέχη της τοπικής αυτοδιοίκησης.

Κρίνουμε, λοιπόν, ότι και με τις αλλαγές που θα επιχειρηθούν στο θεσμικό πλαίσιο νομίζω ότι θα χρειαστεί μια βοήθεια, συνδρομή στο κομμάτι της καλύτερης ενημέρωσης και της επιμόρφωσης τόσο των αιρετών οι οποίοι και εκείνοι προφανώς, κατακλύζονται από πολύ πληροφορία όσο και των διοικητικών στελεχών και είμαστε στην διάθεση του υπουργείου όπως είπα και των τοπικών Αρχών για να σχεδιάσουμε με πολύ σωστό και υπεύθυνο τρόπο αυτά τα προγράμματα. Αυτά από εμένα, σας ευχαριστώ πάρα πολύ για την πρόσκληση.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ** (Προέδρος της Επιτροπής): Εμείς σας ευχαριστούμε κυρία Δραμαλιώτη και για τις πληροφορίες που μας δώσατε.

Τον λόγο έχει ο κ. Χρυσίδης.

**ΚΙΜΩΝ ΧΡΥΣΙΔΗΣ** (Συντονιστής του Δικτύου Κοινοτήτων Λέσβου και Προέδρος Κοινότητας Περάματος):Ευχαριστώ πολύ. Να σας ευχηθώ καλό μεσημέρι από την Λέσβο, νιώθω την ανάγκη πριν απευθυνθώ στο Σώμα να δηλώσω συμπαράσταση σε όλους τους συνδημότες μας στην Δυτική Λέσβο που έχουν πληγεί πάρα πολύ άγρια από τον …. της Παρασκευής το πρωί με πολλά και σοβαρά προβλήματα με καταστροφές περιουσιών και λοιπά. Είμαστε δίπλα τους και τους βεβαιώνω ότι όλοι οι συνάδελφοι του Δήμου διοικήσεων Λέσβου είναι στο πλευρό τους.

Κυρίες και κύριοι και εγώ ευχαριστώ με την σειρά μου για την συμμέτοχη μας σήμερα. Είναι η δεύτερη φορά, συμμετείχα και το 2018 και βέβαια εκπροσωπώ το Δίκτυο Κοινοτήτων Λέσβου των δύο Δήμων Μυτιλήνης και Δυτικής Λέσβου των 13 δημοτικών ενοτήτων και των 73 κοινοτήτων. Μια μικρή αναδρομή για ένα-δυο λεπτά και το παράπονο μας είναι επειδή συμμετέχουμε (……) από το 1986 ως Προέδρος αυτόνομης Κοινότητας Περάματος Λέσβου για 8 χρόνια και στη συνέχεια και στον «ΚΑΠΟΔΙΣΤΡΙΑ» και στον «ΚΑΛΛΙΚΡΑΤΗ» και στον «ΚΛΕΙΣΘΕΝΗ» ένας ήταν ο προβληματισμός μας, ένα τεράστιο γιατί.

Διότι, κάθε φορά που γίνεται νέο θεσμικό πλαίσιο στην αυτοδιοίκηση, υποβαθμίζονται συνεχώς οι κοινότητες; Οι κοινότητες που σήμερα χωρίς προσωπικό, χωρίς πόρους, χωρίς τίποτα στα χέρια μας- θεωρητικά ομιλώ, γιατί πρακτικά είναι διαφορετικά- έχουμε μόνον γνωμοδοτικές και κάνουμε προτάσεις στα δημοτικά συμβούλια, από την άλλη όμως, τα προβλήματα της καθημερινότητας, ο δημότης μας, δεν απευθύνεται στον δήμαρχο ή στον γεωγραφικό αντιδήμαρχο ο οποίος και αυτός δεν έχει πόρους αλλά, απευθύνεται σε εμάς.

‘Ολοι μα όλοι, για το παραμικρό, για τα προβλήματα της καθημερινότητας και όλοι λένε για διάφορα προβλήματα όπως τα αποχετευτικά, η ύδρευση, η αγροτική οδοποιία, η αστική οδοποιία, τα κοιμητήρια οι παιδικές χαρές, ο φωτισμός και χίλια δυο άλλα.

΄Ολα αυτά, περνάνε από εμάς και οι δημότες απευθύνονται σε εμάς. Σε θεομηνίες έχουμε κοινωνική αλληλεγγύη ή για τους ηλικιωμένος ή τα νέα ζευγάρια; Σε όλα οι κοινότητες έχουν τον πρώτο λόγο!

Από εκεί και μετά, το μεγάλο ερωτηματικό είναι γιατί κάθε φορά, μα κάθε φορά, σε κάθε νόμο-πλαίσιο οι κοινότητες, από τη μια τα δημοτικά διαμερίσματα, οι δημοτικές και τοπικές κοινότητες και άλλες δημοτικές κοινότητες δεν είμαστε, λοιπόν, οι κοινότητες αναπόσπαστο οργανικό τμήμα των δήμων; Δεν είμαστε μια μορφή αποκεντρωμένη διοίκησης; Δεν είμαστε δήμος εμείς, δεν αποτελούμε κοινότητα στους δήμους; Μα είναι δυνατόν;

Βεβαίως, πίσω από όλα αυτά, έχουμε εντοπίσει και είμαστε απόλυτα βέβαιοι ότι πίσω από όλη αυτήν την πίεση ώστε, να μην λειτουργούν οι κοινότητες, να υποβαθμίζονται συνεχώς βρίσκεται η ΚΕΔΕ, η Κεντρική Ένωση Δημάρχων Ελλάδας και όχι Δήμων για μας, ιδιαίτερα της πλειοψηφίας.

Γιατί; Διότι τώρα, εδώ και περίπου ένα οκτάμηνο που ασχολούμεθα με το καινούργιο νομοσχέδιο και έχουμε μια πλήρη συμπαράσταση από 33 δήμους -μεγάλους δήμους με γύρω στο 1,5 εκατ.- χώρια από 1.300 κοινότητες, χώρια από κοινωνικούς Φορείς, από κει βγαίνει, λοιπόν πως η ΚΕΔΕ δεν ανταποκρίνεται στον εθνικό της ρόλο. Εμείς δεν είμαστε μέρος της; Δεν έχουμε λόγο, ούτε μας δίνουν ποτέ.

Αν η πλειοψηφία της ΚΕΔΕ ήθελε πραγματικά να βοηθήσει τις κοινότητες και όχι να μας βάλουν «πίσω από τον αραμπά» του κάθε δήμαρχου υποχρεωτικά, έπρεπε να κάνει πρόταση στην Κυβέρνηση, μια τροποποίηση νόμου, να συμμετέχουμε στα συμβουλευτικά Όργανα, στην ΣΛΕΕ και στην Κεντρική Ένωση Δήμων Ελλάδος, δυστυχώς άλλες είναι οι βουλές της ΚΕΔΕ, η οποία δυστυχώς μας απαξίωσε, ο κ. πρόεδρος της ΚΕΔΕ- και το λέω δημόσια, με όλη την ευθύνη που έχω- όταν κάναμε πρώτη τηλεδιάσκεψη- γιατί κάναμε με όλους τους Φορείς, με όλα τα Κόμματα.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Χρυσίδη, σας παρακαλώ, οι παρατηρήσεις σας επί του νομοσχεδίου.

**ΚΙΜΩΝ ΧΡΥΣΙΔΗΣ (Συντονιστής του Δικτύου Κοινοτήτων Λέσβου και Πρόεδρος Κοινότητας Περάματος):** Είναι ένα θέμα που μας απασχολεί έντονα. Mας απέκλεισε να αναπτύξουμε τις απόψεις μας για τον εκλογικό νόμο στο κύριο Όργανο όπως είναι ΚΕΔΕ, αρνήθηκε να μας ακούσει.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Χρυσίδη, σας παρακαλώ να μείνετε στο νομοσχέδιο και να κάνετε τις παρατηρήσεις σας επί του νομοσχεδίου.

**ΚΙΜΩΝ ΧΡΥΣΙΔΗΣ (Συντονιστής του Δικτύου Κοινοτήτων Λέσβου και Πρόεδρος Κοινότητας Περάματος):** Συγγνώμη εάν τάραξα λίγο τα νερά αλλά, έτσι είμαι εγώ, κατάγομαι από την Μενεμένη και είμαστε διαφορετικοί λίγο εμείς οι Μικρασιάτες.

Η ανεξάρτητη κάλπη για μας είναι αδιαπραγμάτευτη. Βέβαια, θα πω κάτι το οποίο δεν το γνωρίζετε πως η πρόταση ήταν μια πρόταση των τότε κοινοτήτων Λέσβου στον τότε Υπουργό Εσωτερικών. Δική μας πρόταση είναι, δεν είναι προϊόν «κομματικού πλυσίματος», δική μας απολύτως πρόταση είναι όπως κάναμε και άλλες που δεν έγιναν δεκτές αλλά, για την ανεξάρτητη κάλπη έχουμε εμείς την πατρότητα και βέβαια, απελευθέρωσε ένα τεράστιο κύμα νέων ανθρώπων που ασχολήθηκαν και ασχολούνται και τώρα προβληματίζονται αν θα συνεχίσουν, με το να μεταβληθούν σε αχθοφόρους ψηφοφόρους των υποψήφιων δημάρχων.

Επιμένουμε, λοιπόν, στην διατήρηση της ανεξάρτητης κάλπης διότι, για εμάς είναι το «α» και το «ω» διότι, τα χωριά θα ζωντανέψουν και θα συνεχίσουν να λειτουργούν.

 Τελειώνω με το βασικό θέμα το οποίο δεν κουβεντιάζει κανείς αλλά, εμείς το κουβεντιάζουμε και το προτείνουμε κάθε φορά και είναι η ερήμωση της υπαίθρου, η υπογεννητικότητα. Οι άνθρωποι φεύγουν από τα χωριά, δεν έχουν υποδομές έχουμε αστυφιλία. Παρακαλούμε πολύ, να δείτε την διατήρηση της ανεξάρτητης κάλπης στον εκλογικό νόμο ο οποίος θα ψηφιστεί στην Βουλή.

Σας ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Δασκαλή.

**ΟΛΓΑ ΔΑΣΚΑΛΗ (Πρόεδρος Κοινότητας Μεσολογγίου):** Ευχαριστώ πολύ, κυρία Πρόεδρε. Καλησπερίζω όλη την επιτροπή και ευχαριστούμε πάρα πολύ για την πρόσκληση.

Επιτρέψτε μου, να ξεκινήσω με ένα σχόλιο όσον αφορά τις παρατηρήσεις που σήμερα η ΚΕΔΕ έφερε ενώπιον σας και αφορούν τις κοινότητες. Ενώ, το νομοσχέδιο στην τελική του μορφή μιλά για διατήρηση των συμβουλίων κοινότητας της Αττικής, βλέπουμε σήμερα ότι στο άρθρο 4, η ΚΕΔΕ προτείνει να καταργηθούν αυτά τα συμβούλια. Καταθέτει τώρα ενώπιον σας επειδή, δεν έχουμε εκπρόσωπο από την Αττική, ότι θα πρέπει τα συμβούλια της Αττικής να παραμείνουν και ότι το νομοσχέδιο κινείται στην σωστή κατεύθυνση.

Πάω στα άρθρα 29 και 30, που αφορούν ξεκάθαρα τις κοινότητες. Στο άρθρο 29, κύριοι βουλευτές, κύριε Υπουργέ, πάει να δημιουργηθεί ένα πάρα πολύ κακό προηγούμενο. Βλέπουμε για πρώτη φορά σε νομοσχέδιο και σε εκλογικό σύστημα, να εφαρμόζεται η αρχή της πλειοψηφίας με ποσοτικό αριθμητικό πληθυσμιακό κριτήριο. Βάζετε ένα πλαφόν στους 300 κατοίκους και μας λέτε ότι από τους 300 κατοίκους και κάτω ισχύει η αρχή της πλειοψηφίας αλλά, από τους 300 κατοίκους και πάνω δεν βγαίνει ο συνδυασμός που πλειοψηφεί στη κοινότητα αλλά, βγαίνει αυτός ο οποίος βρίσκεται στο ψηφοδέλτιο του δημάρχου ο οποίος εκλέγεται.

Αυτό πραγματικά, καλώ και την επιστημονική επιτροπή της Βουλής και κάθε βουλευτή που είναι νομικός να το εξετάσετε εκ νέου διότι, πρόκειται για μια θεσμική εκτροπή για μία νομική σύγχυση και για μια νόθευση επιτρέψτε μου, να πω, της λαϊκής βούλησης. Ξεφεύγουμε εντελώς από τα όρια της τοπικής αυτοδιοίκησης και πάμε σε μια ξεκάθαρη δημαρχιακή διοίκηση.

Επιτρέψτε μου να μεταφέρω και κάποια μηνύματα από συναδέλφους από την Αιτωλοακαρνανία. Μου ζήτησαν να μιλήσω για τρομερή αδικία και για αντιδημοκρατική διάταξη. Επομένως, επειδή αναφέρθηκε και ο Πρόεδρος της ΚΕΔΕ στο άρθρο 29, θα πρέπει να δούμε ότι εκλέγεται ο συνδυασμός του πλειοψηφούντος στην κοινότητα. Να μην περιοριστούμε μόνον στον πρόεδρο που πλειοψηφεί αλλά, ο συνδυασμός που πλειοψηφεί στην κοινότητα.

Πάω στο κορυφαίο, που είναι αυτό της ξεχωριστής κάλπης και θα σας θέσω τα εξής: Για ποιον λόγο το κράτος μας δεν εμπιστεύεται τους πολίτες του και για ποιον λόγο επιλέγουμε να πορευτούμε στον 21ο αιώνα με παλαιοκομματικές αντιλήψεις και δεν προσπαθούμε να βοηθήσουμε ώστε, να διαμορφωθούν ευσυνείδητοι πολίτες; Είχαμε μια εξαιρετική ευκαιρία παρ΄όλα τα προβλήματα τα νομοθετικά που είχε ο «ΚΛΕΙΣΘΕΝΗΣ», μεθοδικά να αλλάξει ο Έλληνας το τρόπο που βλέπει τις εκλογές, να μην ζητά ανταλλάγματα για την υποψηφιότητα και την ψήφο του αλλά, να του δίνεται η δυνατότητα να ψηφίζει με γνώμονα το κοινό συμφέρον.

Οι ξεχωριστές αυτές κάλπες που στήθηκαν για τα τοπικά συμβούλια, έδωσαν συμμετοχή και σε ανεξάρτητους συνδυασμούς διότι, δεν ήταν μόνον ανεξάρτητοι συνδυασμοί, ήταν και ανεξάρτητοι συνδυασμοί και ενεργοποίησε ανθρώπους που ήθελαν να ασχοληθούν με τα κοινά με αγνή πρόθεση, χωρίς δοσοληψίες κάτω από το τραπέζι.

Γιατί διστάζουμε να διατηρήσουμε αυτήν την καινοτομία, γιατί φοβόμαστε; Έχουμε φτάσει αρκετά κοντά στην εγγύτητα και στον ευρωπαϊκό χάρτη τοπικής αυτονομίας. Γιατί να πάμε χρόνια πίσω;

Το επιχείρημα που βλέπουμε αυτό της ακυβερνησίας στην αιτιολογική έκθεση, είναι έωλο και αυτό γιατί, παρά το γεγονός ότι δεν μας αφήσατε να λειτουργήσουμε από τον Σεπτέμβριο του 2019 δένοντάς μας τα χέρια, τα συμβούλια απέδειξαν τόσο εν μέσω κρίσης κορονοϊού όσο και με οποιαδήποτε αντιξοότητα ότι είναι αυτά τα οποία ανταποκρίνονται πρώτα. Η πόρτα μας είναι ανοιχτή και βρισκόμαστε στην πρώτη γραμμή.

 Καλώ, λοιπόν, όλους τους βουλευτές οι οποίοι προτίθενται να ψηφίσουν αυτό το νομοσχέδιο, να επικοινωνήσουν με τις εκλογικές τους περιφέρειες, να μιλήσουν με τα τοπικά συμβούλια, να τους πω τι πάνε να ψηφίσουν και να ρωτήσουν την γνώμη τους. Θα πρέπει να ξεφύγουμε από την λογική της κυβερνησιμότητας η οποία λέξη μάλιστα, δεν υπάρχει στο ελληνικό λεξιλόγιο. Είναι μία λέξη, η οποία αναφέρεται στην επιστήμη της διοίκησης. Οφείλουμε να αρχίσουμε να μιλάμε στην τοπική αυτοδιοίκηση για μοντέλα διακυβέρνησης τα οποία μας φέρνουν πιο κοντά τόσο στην συμμετοχική δημοκρατία όσο στον πλουραλισμό, στην ανεκτικότητα, στην ομοψυχία.

Κλείνω, κυρία Πρόεδρε, με τα εξής. Όσον αφορά, λοιπόν, το άρθρο 29, θα πρέπει να μιλάμε για τον συνδυασμό που πλειοψηφεί στην κοινότητα. Ζητάμε να διατηρηθεί η ξεχωριστή κάλπη στην εκλογή των κοινοτήτων. Να μην μειωθεί ο αριθμός των κοινοτικών συμβουλίων. Να μην καταργηθούν τα Συμβούλια Αττικής.

Δεύτερον, να κλείσω με το γεγονός ότι το επιστέγασμα της προσπάθειας και προσφοράς των ανθρώπων ενός τόπου, είναι το να τους δίνεται η δυνατότητα να αποφασίζουν για τον τόπο τους. Αν θέλετε, λοιπόν, τον πρώτο λόγο να έχουν οι πολίτες της κοινότητας, δώστε μας την δυνατότητα να αποφασίζουμε για τον τόπο μας και εμπιστευτείτε μας. Ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Σας ευχαριστούμε κυρία Δασκαλή.

Τον λόγο έχει ο κ. Παγώνης.

**ΑΝΤΩΝΙΟΣ ΠΑΓΩΝΗΣ (Πρόεδρος Κοινότητας Οίας – Σαντορίνης)**: Ευχαριστώ κυρία Πρόεδρε. Κύριε Υπουργέ, κύριε Υφυπουργέ, κυρίες και κύριοι Βουλευτές και εκπρόσωποι φορέων, είμαι πρόεδρος σε έναν από τους πιο δημοφιλείς προορισμούς στον κόσμο, την Οία της Σαντορίνης. Μια Κοινότητα η οποία συνενώθηκε με τον υδροκέφαλο Δήμο Θήρας το 2010 με το νόμο 3852 του «ΚΑΛΛΙΚΡΑΤΗ» ο οποίος καταργούσε και τις τελευταίες κοινότητες ως ξεχωριστούς ΟΤΑ. Έως τότε, ήταν μία από τις επτά παραδοσιακές κοινότητες στην Ελλάδα με αξιοθαύμαστο έργο στο οποίο ταξίδι του, το 2020, ο κύριος Πρωθυπουργός είχε αναφερθεί με τα εξής λόγια: «Κάποιες κοινότητες ίσως, θα πρέπει να ξαναγίνουν ξεχωριστοί ΟΤΑ λόγω της ιδιομορφίας τους και το έργο που παρήγαν».

Εξελέγην για πρώτη φορά πρόεδρος το 2019, σε ηλικία μόλις 27 ετών. Ξέρετε γιατί; Διότι, η ανεξάρτητη κάλπη μου έδωσε το δικαίωμα να συνενώσω όλες τις υγιείς δυνάμεις, όλους σε ανθρώπους με όραμα, όλους τους ανεξάρτητους ανθρώπους οι οποίοι ήθελαν να παλέψουν για τον τόπο τους. Καταφέραμε την προσπάθειά μας αυτή να την αγκαλιάσουν όλοι. Ένας συνδυασμός ανεξάρτητος που είχε μέλη που υποστήριζαν διαφορετικούς δημάρχους.

Ένας νησιωτικός τουριστικός προορισμός είναι πολύ ιδιαίτερος διότι, το καλοκαίρι πολλές φορές έχει να διαχειριστεί έως και τριάντα φορές περισσότερο τον όγκο του μόνιμου πληθυσμού του. Καταλαβαίνετε πόσο πολλαπλασιάζονται τα προβλήματα, όπως ο όγκος απορριμμάτων, η διαχείριση καθημερινών προβλημάτων μονίμων κατοίκων και επισκεπτών. Η σωστή και ομαλή λειτουργία χωρίς τις περισσότερες φορές να υπάρχουν οι απαραίτητες υποδομές. Εκεί, κυρίες και κύριοι, βρίσκεται και η κοινότητα. Οι άνθρωποι που ανιδιοτελώς και χωρίς κανένα οικονομικό όφελος, χωρίς σχεδόν καμία πραγματική αρμοδιότητα είναι εκεί για να λύσουν τα προβλήματα του μόνιμου πληθυσμού και των επισκεπτών μας. Παρεμπιπτόντως, το ταξείδι που έκανε ο κύριος Πρωθυπουργός και σύσσωμη η Κυβέρνηση για τα περισσότερα πράγματα πάλεψαν τα ίδια τα κοινοτικά συμβούλια ώστε, να είναι έτοιμα να υποδεχτούν εσάς και τους δημοσιογράφους για να ξεκινήσουμε τη νέα σεζόν.

Μιλάτε όλοι για νησιωτική πολιτική για τα μικρά νησιά μας τα οποία δεν θέλετε να ερημώσουν. Αλήθεια, για σκεφθείτε. Ένα τρανό παράδειγμα. Την Θηρασία, την «μικρή αδελφή» της Σαντορίνης. Πώς θα είναι να διοικείται ένα νησί, μια κοινότητα κάτω των 300 ατόμων μόνον από έναν άνθρωπο; Σε τι ενοχλεί το κοινοτικό συμβούλιο; Το ίδιο πράγμα ισχύει και σε ποιο πράγμα ενοχλεί το κοινοτικό συμβούλιο σε κοινότητες άνω των 300 ατόμων εφόσον, δεν έχει καμία οικονομική επιβάρυνση για το κράτος.

Θέλετε όλοι να έρθουν οι νέοι όσο και πιο κοντά στην πολιτική ζωή και αυτό το καταφέρατε με την ανεξάρτητη κάλπη. Πάρα πολλοί νέοι άνθρωποι με όραμα, με όρεξη για τον τόπο τους, ήθελαν να κάνουν τα πρώτα βήματα της πολιτικής τους ζωής. Θα σταθώ στα λόγια του Προέδρου της ΚΕΔΕ. « (…) Στο λεωφορείο που λέγεται «πολιτική» είναι καλό οι μεγαλύτεροι να αφήνουν τη θέση τους στους νεότερους.» Συγγνώμη, αλλά, εμένα αυτήν την θέση πάτε να μου την στερήσετε.

 Χρειαζόμαστε τους ικανούς της τοπικής κοινωνίας και όχι τους αρεστούς του ψηφοδελτίου μόνον του δημάρχου.

Κυρίες και κύριοι, κλείνοντας την ομιλία μου εδώ, στον ναό της Δημοκρατίας, στη μεγαλύτερη τιμή που μπορεί να δεχθεί ένας άνθρωπος της πολιτικής ζωής, σας καλώ όλους να σκεφθείτε να αφήσετε την ανεξάρτητη κάλπη, να μην πάτε αντίθετα σε όλα αυτά που θέλει η τοπική κοινωνία, να μην έχουμε πάλι παλαιοκομματικές συνθήκες και προέδρους οι οποίοι δεν είναι κοινά αποδεκτοί από την ίδια την τοπική κοινωνία. Σας ευχαριστώ πάρα πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Ζεμπίλης Αθανάσιος, Θεοδωρικάκος (Τάκης) Παναγιώτης, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Μάνη-Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη-Ελένη, Ζαχαριάδης Κωνσταντίνος, Κάτσης Μάριος, Λάππας Σπυρίδωνας, Παπαηλιού Γεώργιος, Πούλου Παναγιού (Γιώτα), Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Εμμανουήλ Συντυχάκης, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική, Μπακαδήμα Φωτεινή.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Εμείς ευχαριστούμε. Ο κ. Νίκας, έχει τον λόγο.

**ΠΑΝΑΓΙΩΤΗΣ ΝΙΚΑΣ (Πρόεδρος της Επιτροπής θεσμών και Διαφάνειας της Ένωσης Περιφερειών Ελλάδας και Περιφερειάρχης Πελοποννήσου):** Ευχαριστώ, κυρία Πρόεδρε. Κυρία Πρόεδρε και αγαπητά μέλη, σας καλωσορίζω. Σας ενημερώνω ότι είμαι περί τα τριάντα χρόνια αυτοδιοικητικός, έχω υπηρετήσει δεκατρία χρόνια ως Δήμαρχος Καλαμάτας και την νομαρχιακή αυτοδιοίκηση και τώρα είμαι Περιφερειάρχης Πελοποννήσου.

Δεν είμαι κομματικό στέλεχος, έχω ιδεολογία συγκεκριμένη την οποία στηρίζω αλλά, δεν έχω υπάρξει κομματικό στέλεχος. Ήταν επιλογή μου αυτή, με σεβασμό σε όσους έχουν υπάρξει κομματικά στελέχη διότι, τα κόμματα είναι βασικό στοιχείο λειτουργίας της Δημοκρατίας μας.

Ήμουν απολύτως απέναντι στον ν.4555, στον νόμο που μας έστειλε στις τελευταίες εκλογές, στην προεκλογική περίοδο, με όποιο κόστος σήμανε αυτό για μένα, σ’ αυτόν τον διαλυτικό νόμο. Ακούω αγορεύσεις προέδρων κοινοτήτων να στρέφονται κατά δημάρχων. Γυρίζουμε στην προκαποδιστριακή περίοδο, εννοώ στις κοινότητες προ «ΚΑΠΟΔΙΣΤΡΙΑ». Ήμουν στην νομαρχία τότε και ήξερα πολύ καλά το τι συνέβαινε.

Σε μία έξαρση του τοπικισμού, φανταστείτε έναν δήμο και ένα δημοτικό συμβούλιο να έχει καμιά εκατόν εικοσαριά κοινότητες, φαντασθείτε το τι πρέπει να γίνει και οι οποίες (κοινότητες) να απαιτούν χρήματα και προϋπολογισμούς και το ένα και το άλλο.

Ήμουν από την αρχή αντίθετος στον συγκεκριμένο νόμο και θεωρώ ότι άργησε η Κυβέρνηση να φέρει τον συγκεκριμένο νόμο με το πνεύμα και την λογική του οποίου συμφωνώ. Με το πνεύμα και την λογική του νόμου συμφωνώ και ως παλιός αυτοδιοικητικός, που έχουν δει πολλά τα μάτια του.

Ξέρετε, οι μισές περιφέρειες κάνουν τα περιφερειακά συμβούλια. Δεν μπορείτε να φανταστείτε τι παραχωρήσεις πρέπει να κάνουν από δω και από κει για να μπορέσουν να κυβερνήσουν τις περιφέρειες ή το τι συμβαίνει σε δεκάδες δήμους. Τα ξέρουμε και τα παρακολουθούμε.

Με έκπληξη ακούω αυτή την αντιπαλότητα η οποία απευθύνεται προς τον δήμαρχο ή τον Πρόεδρο της ΚΕΔΕ αλλά, εκεί θα οδηγούσε, όμως, ο νόμος από κάποιους που ήθελαν να δημιουργήσουν ομάδα αυτοδιοικητική.

Λοιπόν, είμαι με τον νόμο τον συγκεκριμένο.

Όσον αφορά στην μείωση των δημοτικών συμβούλων εντάξει, νομίζω ότι πρέπει να υπάρξει ένας εξορθολογισμός, σε μια Ελλάδα η οποία σχεδόν στο σύνολό της πολιτεύεται. Αυτό συνδέεται με την ψηφοθηρία, με τις πελατειακές σχέσεις και με το έλα να δεις.

Η μείωση του αριθμού των συμβούλων και ο εξορθολογισμός δεν με βρίσκει αντίθετο αλλά, αυτό δεν είναι το μείζον. Το μείζον είναι ότι αυτοί οι οποίοι εκλέγονται σε ένα δημοτικό συμβούλιο ή σε ένα περιφερειακό συμβούλιο να ασχολούνται με το συγκεκριμένο αντικείμενο διότι, πολλοί δεν ασχολούνται. Χανόμαστε σε έναν απέραντο πολιτικαντισμό, σε έναν απέραντο κομματισμό και εν πάση περιπτώσει τα βασικά θέματα τα οποία πρέπει να ξέρουμε, πολλοί από εμάς, δεν τα ξέρουμε. Το θέμα μας δηλαδή, είναι η ποιότητα της λειτουργίας μας μέσα στα συλλογικά όργανα.

Δεν σας κρύβω ότι λυπούμαι για το γεγονός ότι μεταφέρθηκαν αρμοδιότητες από το περιφερειακό συμβούλιο και το δημοτικό συμβούλιο στις οικονομικές επιτροπές. Σας βεβαιώνω, όμως, ότι δεν μπορούσε να γίνει διαφορετικά. Δεν μπορούσαμε να συμφωνήσουμε ούτε να βάλουμε ένα ασανσέρ για να μεταφέρονται τα άτομα με ειδικές ανάγκες στους ορόφους. Δεν γινόταν διαφορετικά. Βεβαίως, πρέπει να αποκατασταθεί η κατάσταση δηλαδή, της ενίσχυσης του ρόλου των συλλογικών οργάνων αμέσως, από την 1η Ιανουαρίου 2024.

Όσον αφορά τους αντιπεριφερειάρχες ως όργανα διοίκησης, θα ήθελα να σας πω το εξής: Έχουμε έναν μεγάλο αριθμό αντιπεριφερειαρχών. Νομίζω ότι θα μπορούσαμε να έχουμε και λιγότερους δηλαδή, να συρρικνωθεί το κόστος της πολιτικής εκπροσώπησης. Το όργανο διοίκησης πρέπει να είναι ο χωρικός αντιπεριφερειάρχης και εκεί να σταματήσουμε. Όχι θεματικοί αντιπεριφερειάρχες. Για την προεκλογική περίοδο, είναι καλές οι 20 ημέρες.

Το ασυμβίβαστο να ισχύει μόνον για τα στελέχη, διευθυντές, αναπληρωτές γενικοί διευθυντές κ.λπ.. και να μπορούν οι εργαζόμενοι να συμμετάσχουν στις εκλογικές διαδικασίες. Υπάρχει μία αντιφατικότητα στον αριθμό των υποψηφίων. Μειώνουμε τον αριθμό των εδρών και αυξάνουμε τον αριθμό των υποψηφίων. Αυτό είναι, πράγματι, μια αντιφατικότητα η οποία πρέπει να ρυθμισθεί. Είμαι υπέρ του νόμου.

Κύριε Υπουργέ των Εσωτερικών, αργήσατε να φέρετε τον νόμο αλλά, να ψηφισθεί γρήγορα, για να ξέρουμε ποια είναι η προοπτική της αυτοδιοίκησης στον τόπο μας. Ευχαριστώ πάρα πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε, κύριε Νίκα. Τον λόγο έχει ο κ. Καππάτος.

**ΠΑΝΑΓΗΣ ΚΑΠΠΑΤΟΣ (Εισηγητής της Πλειοψηφίας):** Σας ευχαριστώ, κυρία Πρόεδρε.

Θα ήθελα να υποβάλω μία ερώτηση προς τον Πρόεδρο της Κεντρικής Ένωσης Δήμων Ελλάδας (ΚΕΔΕ), τον κ. Παπαστεργίου. Ποιο είναι περίπου το ποσοστό των δήμων στην Ελλάδα οι οποίοι αντιμετώπισαν προβλήματα κυβερνησιμότητας λόγω της εφαρμογής της απλής αναλογικής στην τοπική αυτοδιοίκηση; Ποια ήταν πρακτικά τα προβλήματα που αντιμετωπίσατε από την ρύθμιση αυτή;

Μία δεύτερη ερώτηση προς τον Πρόεδρο της Ένωσης Περιφερειών Ελλάδος, τον κύριο Πατούλη. Αν μπορεί να μας απαντήσει σχετικά με τις αρμοδιότητες στον τομέα της πολιτικής προστασίας που έχουν οι περιφέρειες. Η ερώτηση είναι η εξής: Η εφαρμογή της απλής αναλογικής είχε κάποιες επιπτώσεις στη διαχείριση κρίσεων και φυσικών καταστροφών; Πώς επιδρά η ρύθμιση αυτή στον τρόπο αντίδρασης των περιφερειών και κυρίως στη διαδικασία λήψης αποφάσεων;

Ευχαριστώ όλους τους φορείς για τη συμμετοχή τους, για τις σκέψεις και τις προτάσεις που πρόβαλαν στην Επιτροπή μας. Σας ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπροέδρος της Επιτροπής):** Σας ευχαριστούμε, κύριε Καππάτο. Τον λόγο έχει ο κ. Χατζηγιαννάκης.

 **ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Σας ευχαριστώ, κυρία Πρόεδρε. Σήμερα, έχουμε την τύχη να είναι εδώ ο νυν και πρώην Πρόεδρος της Κεντρικής Ένωσης Δήμων Ελλάδας (ΚΕΔΕ) αλλά, με την καινούργια του θεσμική ιδιότητα, θα ήθελα να τους απευθύνω το εξής ερώτημα: Αν θυμάμαι καλά, το 2017, έχει ανατεθεί στο Ινστιτούτο Τοπικής Αυτοδιοίκησης από την Κεντρική Ένωση Δήμων Ελλάδας (ΚΕΔΕ) μελέτη για τα εκλογικά συστήματα της Ευρώπης ενόψει και της ψήφισης του «ΚΛΕΙΣΘΕΝΗ», του νόμου 4555/2018. Εάν θυμούνται ή εάν ξέρουν τι έδειξε αυτή η μελέτη και ποια ήταν τα αποτελέσματά της; Εάν στην υπόλοιπη Ευρώπη εφαρμόζονταν συστήματα σαν τον «ΚΑΛΛΙΚΡΑΤΗ»; Εάν εφαρμόζονταν συστήματα απλής αναλογικής πολλώ δε μάλλον εάν υπάρχει άλλη ευρωπαϊκή χώρα που έχει σύστημα με εκλογή σαν το σημερινό που έρχεται προς ψήφιση; Επειδή, δεν συγκράτησα την άποψη του κυρίου Παπαστέργιου και της ΚΕΔΕ για την δυνατότητα εκλογής των δημοτικών υπαλλήλων ή των σχετιζόμενων υπαλλήλων γενικώς, πλην των διευθυντών. Ο κύριος Νίκας ήταν σαφής στην τοποθέτησή του.

Θα ήθελα την άποψη της ΕΝΠΕ και της ΚΕΔΕ. Δεν ίσχυε σε κανέναν από τους προηγούμενους νόμους βέβαια και δεν αλλάζει και τώρα. Απλά, το είδαμε εμείς ως πρόβλημα στα κωλύματα εκλογιμότητας. Πάλι υπάρχει σαφές κώλυμα σε όσους έχουν συμβάσεις δηλαδή, συμβάλλονται με τους δήμους, συνδέονται με τον οικείο δήμο νομικά του πρόσωπα ή νομικά πρόσωπα στα οποία συμμετέχει με συμβάσεις προμήθειας εκτέλεσης έργου παροχής υπηρεσιών έργου ή υπηρεσίας, με αντικείμενο συνολικής αξίας άνω των δέκα χιλιάδων εφόσον η σύμβαση είναι σε ισχύ.

Σε αυτές τις περιπτώσεις έχει εντοπιστεί πως όταν είναι μέλη της στενής οικογένειας, δεν υπάρχει κώλυμα διότι, δεν υπάρχει στον νόμο και ούτε υπήρχε και παλαιότερα. Είναι υπέρ του να μπει κώλυμα και στα στενά συγγενικά πρόσωπα των συμβαλλομένων; Διότι, όπως καταλαβαίνετε, δημιουργείται πρόβλημα. Για παράδειγμα, μπορεί να είναι αντιδήμαρχος ο ένας -δεν έχει κώλυμα επειδή δεν έχει σύμβαση- αλλά, έχει σύμβαση ο γιός του. Είναι και το ηθικό σκέλος. Πρέπει να υπάρχει νομικό κώλυμα στις συγκεκριμένες περιπτώσεις; Θα ήθελα την άποψη των Προέδρων της ΚΕΔΕ και της ΕΝΠΕ.

Ερωτήματα προς τους προέδρους των κοινοτήτων, δεν με πειράζει ποιος θα απαντήσει από όλους. Πως πιστεύουν ότι ανταποκρίθηκαν οι τοπικές κοινωνίες στον τρόπο ανάδειξης των τοπικών συμβουλίων; Πώς αντέδρασαν οι ίδιοι οι πολίτες στις τοπικές κοινότητες στο νομό, έτσι όπως έγινε με την ανεξάρτητη κάλπη; Διεπίστωσαν αλλαγές ποιοτικές στην ενεργή εμπλοκή πολιτών;

Το ανέφεραν κάποιοι από αυτούς αλλά, ας μας απαντήσει κάποιος. Δηλαδή, ενεργοποιήθηκαν περισσότεροι πολίτες σε σχέση με το ν.4555/2019 από ότι την προηγούμενη φορά; Είχε βελτίωση στην αποτελεσματικότητα των τοπικών κοινοτήτων; Είναι ορατή στην αποτελεσματικότητα;

Τελευταίο ερώτημα. Πιστεύουν ότι θα δημιουργηθούν προβλήματα στα χωριά και ποια προβλήματα μπορεί να δημιουργηθούν εάν εφαρμοσθεί ο καινούργιος νόμος έτσι όπως έρχεται; Σας ευχαριστώ πολύ, κυρία Πρόεδρε.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Εμείς σας ευχαριστούμε, κύριε συνάδελφε. Το λόγο τώρα για υποβολή ερωτήσεων προς τους εκπροσώπους των φορέων, η ειδική αγορήτρια του κινήματος αλλαγή συνάδελφος κυρία Ευαγγελία Λιακούλη. Τον λόγο έχει η κα Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Σας ευχαριστώ πολύ, κυρία Πρόεδρε.

Υπάρχει ένα κοινό κατ’ αρχάς ερώτημα το οποίο θέλω να θέσω τόσο στον κύριο περιφερειάρχη που ήταν εκτός των προσκεκλημένων και προσωπικά χάρηκα πάρα πολύ που άκουσα με την εμπειρία μάλιστα, που έχει ο κύριος Νίκας τόσο στον Πρόεδρο της ΚΕΔΕ που έχουμε την χαρά να τον έχουμε σήμερα στην Επιτροπή μας, είναι και Θεσσαλός ο πρόεδρος, όσο και στους προέδρους των κοινοτήτων.

Το ερώτημα το οποίο θέτω είναι θεσμικό και πολιτικό και είναι το εξής ερώτημα. Εάν θεωρείτε πως αυτή τη στιγμή είναι η στιγμή για την ελληνική κοινωνία που θα έπρεπε να έρθει ένας νόμος που θα αλλάζει το εκλογικό σύστημα στους Ο.Τ.Α. και εάν αυτό το θεωρείτε εσείς ότι είναι το δέον για την προκειμένη περίπτωση και όχι η συζήτηση η οποία έχει ανοίξει εδώ και πάρα πολύ καιρό.

Συμμετέχω σε αυτή τη συζήτηση και την παρακολουθώ, αφορά τις αρμοδιότητες, τους πόρους και την πραγματική αυτοδιοίκηση, όπως συνηθίζεται να λέτε στις συγκεντρώσεις σας η οποία αυτή τη στιγμή είναι εταιροδιοίκηση. Αυτό είναι το πρώτο θέμα. Η θέση η δικιά μας είναι ότι μπήκε το κάρο μπροστά από τα άλογα. Εσάς, αυτό σας βρίσκει σύμφωνους ή όχι ή θεωρείτε ότι μπορούμε να συζητάμε πρώτα το εκλογικό σύστημα και μετά την αυτοδιοίκηση θέλουμε, αποκέντρωση φορολογική, αποκέντρωση αρμοδιότητες, πόρους και λοιπά.

Το δεύτερο ερώτημα που θέλω να κάνω στον Πρόεδρο της Κ.Ε.Δ.Ε., στον κύριο Παπαστεργίου, είναι το εξής. Μας είπατε για την αύξηση των παράβολων, κύριε Πρόεδρε. Σχετικά με την αύξηση του αριθμού των υποψηφίων στα ψηφοδέλτια και έτσι όπως έρχεται με την συγκεκριμένη ρύθμιση, θα ήθελα τη θέση σας.

Επίσης, ποια είναι η καθαρή άποψη της ΚΕΔΕ, σε ότι αφορά την εκλογή σε κοινότητες πάνω από 300 κατοίκους και σε κοινότητες κάτω από 300 κατοίκους, δηλαδή, την καθαρή θέση για το εκλογικό σύστημα που έχει η Κ.Ε.Δ.Ε. και στις δύο περιπτώσεις.

Επίσης, θέλω να σας ρωτήσω, κύριε Πρόεδρε της ΚΕΔΕ, εάν, στο υπάρχον σύστημα που αυτή τη στιγμή το συζητάμε όλοι και είναι καλόπιστη η συζήτηση την οποία κάνουμε, ενδοδημοτική αποκέντρωση υπήρξε κατά την διάρκεια της θητείας σας και κατά την διάρκεια της εμπειρίας σας ως πρόεδρου της ΚΕΔΕ και με βάση και τους άλλους δήμους; Δηλαδή, πέτυχε το σύστημα αυτό και υπήρξε συνεργασία μεταξύ των δημάρχων και των προέδρων των τοπικών κοινοτήτων;

Τελειώνω με ένα ερώτημα και στον αγαπητό κύριο Περιφερειάρχη, τον κύριο Νίκα –επίσης, ο κύριος Πατούλης Περιφερειάρχες και οι δύο, θα χαρώ να απαντήσουν σε αυτό. Μιλήσατε για την ποιότητα της λειτουργίας και ξέρετε αυτό όταν το ακούω, τουλάχιστον, εγώ που θήτευσα 25 χρόνια στην περιφέρεια -νομαρχία και περιφέρεια- η ποιότητα της λειτουργίας είναι το ζητούμενο μας είπε ο κ. Νίκας και σωστό. Αυτό πιστεύετε πως επιτυγχάνεται με την παρούσα νομοθετική πρωτοβουλία;

Η ποιότητα της λειτουργίας έχει σχέση με τον ρόλο που αναλαμβάνει ο καθένας προσωπικά και τον αντιλαμβάνεται ο ίδιος θεσμικά ως δημοτικός ή περιφερειακός σύμβουλος, κύριε Περιφερειάρχη ή εάν το σύστημα πραγματικά αξιοποιεί τα στελέχη των δήμων, των δημοτικών συμβουλίων και των περιφερειακών συμβουλίων και εάν τα αξιοποιεί, πως τα αξιοποιεί και με βάση ποιες ρυθμίσεις τα αξιοποιεί; Πως, λοιπόν, ένα πολύτιμο στέλεχος στην αυτοδιοίκηση μπορεί με το υπάρχον σύστημα πραγματικά να προσφέρει. Ευχαριστώ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε και εμείς, κυρία Λιακούλη. Απλά, θα ήθελα να διευκρινίσω ότι οι κύριοι Πατούλης και Νίκας, βρίσκονται ως εκπρόσωποι της Ένωσης Περιφερειών Ελλάδος όπως πολλές φορές συνηθίζεται να παρίστανται δύο εκπρόσωποι κάποιου φορέα κάποιος ίσως, για να δώσει επιπλέον διευκρινίσεις. Άρα, εκπροσωπούν τον ίδιο θεσμό, τον ίδιο φορέα.

Ο Ειδικός Αγορητής του Κ.Κ.Ε. ο κ. Συντυχάκης, δεν υποβάλλει ερωτήσεις προς τους εκπροσώπους των φορέων και συνεχίζουμε με τον Ειδικό Αγορητή της Ελληνικής Λύσης, τον συνάδελφο κύριο Αντώνη Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ευχαριστώ, κυρία Πρόεδρε, εύχομαι καλή εβδομάδα σε όλους.

Ακούγοντας τους φορείς νομίζω ότι οι περισσότεροι κινήθηκαν στα χνάρια των κομματικών τους -αν μπορούμε να το πούμε έτσι- ιδεολογιών.

Θέλω να πω κάτι για την ΚΕΔΕ η οποία μίλησε καταρχάς για νομοσχέδιο που κινείται στην σωστή κατεύθυνση όμως, σε βασικά άρθρα του διαφωνεί. Θα σταθώ σε δύο-τρία πράγματα τα οποία ανέφερε και η κυρία Λιακούλη πολύ εύστοχα σχετικά με την μείωση στον αριθμό των δημοτικών και περιφερειακών συμβούλων.

Κυρία Πρόεδρε, είναι το ένα θέμα διότι, περιορίζει πράγματι την αντιπροσώπευση των πολιτών. Αυτό είναι ένα θέμα το οποίο πρέπει να το δει το Υπουργείο Εσωτερικών.

Δεύτερον, για αυτό το οποίο μπήκε μέσα –για ποιο λόγο δεν το κατάλαβα- κάτω από τους τριακόσιους (300) κατοίκους μια κοινότητα, να μπορεί να διορίζει ο δήμαρχος τον εκλεκτό του. Αυτό είναι ένα θέμα το οποίο δεν δείχνει πως κινείται προς μία κατεύθυνση σωστή.

 Θα ήθελα, να πω και κάτι άλλο επειδή, είναι και οι εκλεκτοί εκπρόσωποι της τοπικής αυτοδιοίκησης πρώτου και δευτέρου βαθμού εδώ, να κοιτάξουν λίγο διότι, καλοί είναι οι νόμοι εδώ είναι και ο κύριος υπουργός θα τα πούμε βέβαια και επί των άρθρων αλλά, να κοιτάξουμε λίγο τι γίνεται με τις καταστροφές, με τα φυσικά φαινόμενα.

Είχαμε αυτή την μεγάλη καταστροφή τέσσερις-πέντε ημέρες τώρα, 72.000 στρέμματα δάσους, 50.000 και στα Γεράνεια ίσως, η μεγαλύτερη καταστροφή της τελευταίας εικοσαετίας από πλευράς δάσους. Αυτά πρέπει να δούμε. Να δούμε τις αντιπυρικές ζώνες.

Άκουσα τον Περιφερειάρχη, τον αγαπητό κύριο Γιώργο Πατούλη, να λέει, ότι ευθύνεται η αποκεντρωμένη διοίκηση, η οποία δεν έκανε έλεγχο στα δασαρχεία και αν τα δασαρχεία έφτιαξαν τις αντιπυρικές ζώνες, κύριε Υπουργέ, όμως το μεγάλο θέμα πέφτει στις πλάτες σας, διότι αυτά τα πράγματα έπρεπε να έχουν γίνει από τις αρχές Μαρτίου.

Να δούμε, τι είχε γίνει. Η Πολιτική Προστασία, ο κ. Χαρδαλιάς λέει, είμαστε άτυχοι. Τι είμαστε άτυχοι; Είμαστε άτυχοι με την μεγάλη καταστροφή τώρα; Τι σημαίνει είμαστε άτυχοι;

Η αντιπυρική περίοδος αρχίζει την 1η Μαΐου. Δήμοι, κοινότητες, περιφέρεια και αποκεντρωμένη διοίκηση πρέπει να είναι σε ετοιμότητα από τον Σεπτέμβριο μέχρι τον 1η Μαΐου. Αυτά πρέπει να δούμε και επειδή, είναι τώρα, εδώ κοντά μας εκλεκτοί άνθρωποι της τοπικής αυτοδιοίκησης για αυτό το λέω. Αυτά είναι τα προβλήματα τα μεγάλα. Αν θα είναι απλή αναλογική με μπόνους ή εάν δεν είναι ή εάν δοκιμάστηκε και τα λοιπά, αυτά είναι άλλα θέματα. Τα κύρια θέματα που απασχολούν την κοινωνία είναι αυτά που είπα προηγουμένως. Ευχαριστώ.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Ευχαριστώ, κυρία Πρόεδρε. Θα ήθελα και εγώ, να καλωσορίσω τους εκπροσώπους των φορέων και να τους ευχαριστήσω για την σημερινή τους παρουσία διότι, τα σχόλια και οι παρατηρήσεις τους ήταν εξαιρετικά σημαντικές.

Θα ήθελα να ζητήσω σχόλια από όποιον εκπρόσωπο φορέα θεωρεί ότι θα ήθελε να απαντήσει σε τρία ζητήματα. Το ένα διότι, ακούσαμε κάποια μικρά σχόλια. Θα ήθελα μια πιο σαφή εικόνα να έχω για τη θέση τους απέναντι στα εξής τρία ζητήματα. Το πρώτο, είναι το θέμα της αύξησης των παραβόλων και εάν θεωρούν πως θα λειτουργήσει ανασταλτικά και θα αποτρέψει ενεργούς πολίτες από την συμμετοχή τους με τα κοινά σε τοπικό επίπεδο.

Το δεύτερο, είναι το πλαφόν όπως αυτό οριοθετείται στο 3% και εάν θεωρούν ότι θα λειτουργήσει υπέρ της τοπικής αυτοδιοίκησης ή τελικά, αποκλείοντας πολίτες που θα ήθελαν να ασχοληθούν αλλά, θα λειτουργήσει αποτρεπτικά.

Το τρίτο, είναι η άποψή τους για το θέμα της προβλεπόμενης ημερομηνίας κλεισίματος και κατάρτισης των ψηφοδελτίων και εάν αυτή, όπως ορίζεται τώρα, για τις επόμενες εκλογές τον Αύγουστο πριν από τις εκλογές του Οκτωβρίου του 2023 θα λειτουργήσει ανασταλτικά και αποτρεπτικά, αποκαρδιώνοντας πολίτες που θα είναι δύσκολο να συστήσουν ένα ψηφοδέλτιο άρα, δεν θα προχωρήσουν στη συμμετοχή τους στις εκλογές. Ευχαριστώ πολύ.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κυρία Πρόεδρε. Θα ήθελα να απευθύνω μια ερώτηση στον Πρόεδρο της ΚΕΔΕ. Οι δήμοι που έχουν συσταθεί με τον νόμο 3852 μπορούν να ανταποκριθούν στην αποστολή τους; Υπάρχουν παράπονα; Διότι, ξέρουμε ότι υπάρχουν δήμοι που συνενώθηκαν με πολιτικά κριτήρια και δεν μπορούν να ανταποκριθούν στην αποστολή τους και υπάρχουν πολλά παράπονα. Υπάρχουν περιοχές που μαραζώνουν.

Ποια είναι η γνώμη του κυρίου Παπαστεργίου; Ποια είναι η άποψή του πάνω σε αυτό το θέμα καθώς και οποιουδήποτε άλλου φορέα; Επιπλέον, πριν ακόμα γίνω βουλευτής υπήρξα θιασώτης της ανεξάρτητης τοπικής αυτοδιοίκησης. Θα πρέπει οι τοπικοί άρχοντες να είναι ανεξάρτητοι, αδέσμευτοι, ακηδεμόνευτοι και οι πολίτες θα πρέπει να ψηφίζουν με κριτήρια την αξιοσύνη, τα προσόντα, την ικανότητα και την ετοιμότητα.

Ειλικρινά, με προβληματίζει το γεγονός ότι οι πρόεδροι των κοινοτήτων θα πρέπει να είναι στο «άρμα» του δημάρχου. Θα το δούμε αυτό και στις συνεδριάσεις που επακολουθούν.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ, κυρία Πρόεδρε. Θέλω να ρωτήσω και τον σημερινό πρόεδρο και τον πρώην Πρόεδρο της ΚΕΔΕ εάν, την περίοδο 2010-2014, 2014- 2019 που ίσχυε ο εκλογικός νόμος που είχε ψηφιστεί το 2006 και έχει πολλές αναλογίες με αυτόν που εισηγείται η Κυβέρνηση εάν υπήρχαν προβλήματα κυβερνησιμότητας. Δηλαδή, εάν υπήρχαν πλειοψηφίες που είχαν καταρρεύσει, παρά το μπόνους του 42% που γινόταν 60%. Ευχαριστώ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε κύριε συνάδελφε. Μετά την τοποθέτηση και την υποβολή ερωτήσεων από τον συνάδελφο κύριο Ζαχαριάδη ολοκληρώθηκε ο κύκλος όλων των εισηγητών, των αγορητών και βουλευτών.

Μόλις δήλωσε ότι θέλει να υποβάλει ερωτήσεις και ο συνάδελφος κύριος Γεώργιος Καμίνης. Έχετε τον λόγο κύριε συνάδελφε.

**ΓΕΩΡΓΙΟΣ ΚΑΜΙΝΗΣ:** Θα ήθελα να ρωτήσω τον κύριο Νίκα εάν θεωρεί κάπως παράδοξο το γεγονός ότι και πάλι ασχολούμεθα με την αλλαγή των κανόνων του παιγχνιδιού αντί πια να επικεντρωνόμαστε στην ουσία των θεμάτων της τοπικής αυτοδιοίκησης.

Εμένα μου έχει προξενήσει αλγεινή εντύπωση το γεγονός ότι μια κυβέρνηση η οποία μιλά για το επιτελικό κράτος έρχεται πάλι και μεταβάλει το εκλογικό σύστημα και παράλληλα έχει αποσύρει -στην ουσία έχει ρίξει στην λήθη- το σχέδιο που έχει εκπονήσει η Επιτροπή Κοντιάδη για το ξεκαθάρισμα των αρμοδιοτήτων μεταξύ των βαθμών αυτοδιοίκησης και του κεντρικού κράτους. Θέλω, επιτέλους, να ακούσω μια άποψη για αυτό. Ευχαριστώ

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε και εμείς κύριε συνάδελφε. Να ρωτήσω, εάν θέλει άλλος συνάδελφος να τοποθετηθεί ή να υποβάλει ερωτήσεις; Δεν έχει δηλώσει. Συνεπώς, έχουμε ολοκληρώσει. Συνεχίζουμε και δίνουμε τον λόγο στους εκπροσώπους των φορέων για να απαντήσουν στις ερωτήσεις που υπέβαλαν οι συνάδελφοι Βουλευτές.

Κύριε Παπαστεργίου, έχετε τον λόγο για τρία λεπτά.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Πρόεδρος ΚΕΔΕ):** Ευχαριστώ πάρα πολύ. θα προσπαθήσω στο τρίλεπτο παρά τις αρκετές ερωτήσεις να απαντήσω.

Πρώτον, στον κύριο Καππάτο για το ποσοστό των δήμων οι οποίοι είχαν πρόβλημα. Είναι πολύ μεγάλο το ποσοστό αυτό. Να θυμίσω πως τα 2/3 των δήμων στις τελευταίες εκλογές εξέλεξαν με την δεύτερη Κυριακή δημοτικές αρχές και θα ήταν ακόμα μεγαλύτερο (το ποσοστό), εάν δεν είχαν γίνει από το καλοκαίρι του 2019 αυτές οι «άγαρμπες» συνεχόμενες μεταφορές αρμοδιοτήτων από τα δημοτικά συμβούλια στις οικονομικές επιτροπές.

Φαντάζομαι ότι και εμείς και ο τότε υπουργός αλλά και ο σημερινός υπουργός -όπως ακριβώς το είπε και ο κύριος Νίκας νωρίτερα- δεν θα είχε αυτό ως σκοπό. Να κάνουμε αυτές ή να γίνουν αυτές οι αλλαγές. Όμως, υπήρχε τόσο μεγάλο πρόβλημα ακόμα και σε τυπικού τύπου αποφάσεις που τελικά αυτές οι μεταφορές ήταν αναγκαίες. Φαντάζομαι ότι σε ένα καινούργιο εκλογικό σύστημα που πλέον θα διασφαλίζει κυβερνησιμότητα αυτές οι αρμοδιότητες θα γυρίσουν πίσω στο δημοτικό συμβούλιο.

Συνεπώς, τεράστια τα προβλήματα εάν σκεφτεί κανείς πως ακόμα και σήμερα, υπάρχουν δήμοι οι οποίοι δεν έχουν καταφέρει να περάσουν προϋπολογισμούς και πολύ περισσότερο υπάρχουν δήμοι οι οποίοι δεν μπορούν να διεκπεραιώσουν ισολογισμούς και απολογισμούς, χωρίς ιδιαίτερο λόγο. Να θυμίσω τα προβλήματα το προηγούμενο διάστημα για παράδειγμα, με τις αποφάσεις για συμμετοχή ή μη σε αναπτυξιακούς οργανισμούς. Αποφάσεις που κατά την ταπεινή μου άποψη θα έπρεπε να ήταν αυτονόητες.

Πάμε στον κύριο Χατζηγιαννάκη, όντως το Ινστιτούτο Τοπικής Αυτοδιοίκησης (Ι.Τ.Α.) το 2017, φαντάζομαι ότι ο Γιώργος Πατούλης θα μπορεί να απαντήσει, είχε κάνει μία μελέτη στην οποία καταγράφηκαν όλα τα εκλογικά συστήματα της Ευρώπης. Θα μου επιτρέψετε να σας πω ότι το εκλογικό σύστημα το οποίο εφαρμόσθηκε το 2019 ήταν πανευρωπαϊκή πρωτοτυπία. Το σύστημα το οποίο σήμερα συζητάμε, τουλάχιστον, στην χώρα έχει εφαρμοστεί και το έχουμε ξαναδεί. Έχουμε δει τα θετικά και τα αρνητικά του αλλά, ταπεινή μου γνώμη είναι πως τελικά αυτό το σύστημα του 2019 έκαψε την απλή αναλογική. Γιατί δεν ήταν απλή αναλογική; Διότι, πουθενά στην Ευρώπη δεν καταγράφεται απλή αναλογική σε δύο Κυριακές.

Η μελέτη, λοιπόν, αυτή έδειξε διάφορα συστήματα στα οποία πολλές φορές υπάρχει εκλογή μου του δημάρχου από το δημοτικό συμβούλιο, συστήματα διαφορετικού προτύπου όπως έχει η Κύπρος αλλά, θα πρέπει να δούμε και συστήματα τα οποία είναι πιο κοντά στην ελληνική κουλτούρα και μπορούν να υλοποιηθούν πιο άμεσα. Για την εκλογή των δημοτικών υπαλλήλων η άποψή μου συνεχίζει να είναι πως δεν θα πρέπει οι δημοτικοί υπάλληλοι του οικείου δήμου να συμμετέχουν στα ψηφοδέλτια. Χαρά μας να υπάρχουν άνθρωποι που έχουν εμπειρία αλλά, αντιλαμβάνεσθε τις ασυμβατότητες που δημιουργούνται.

Όσον αφορά στα κωλύματα με τις συμβάσεις, θα μπορούσε να υπάρχει μια προσέγγιση πως και οι συγγενείς των ανθρώπων που συμβάλλονται με τον δήμο δεν θα πρέπει να έχουν δικαίωμα συμμετοχής αλλά, φοβάμαι πως είναι μια μάλλον αυστηρή προσέγγιση.

Τέλος, για το πως αντέδρασαν οι τοπικές κοινωνίες στις εκλογές του 2019, θα σας πω έχοντας την χαρά να είμαι δήμαρχος στον δήμο μου και το 2014 και 2019 δεν είδα ουσιώδεις διαφορές. Οι άνθρωποι οι οποίοι αγαπούν τα κοινά θα βρουν τρόπο να συμμετέχουν. Ξέρετε και όλη αυτή η κουβέντα που προηγήθηκε, άκουγα και τους εκλεκτούς και αγαπητούς κατά τα άλλα εκπροσώπους των κοινοτήτων, μας κάνουν να νιώθουμε πως είμαστε κάτι λιγότερο από κακοποιοί όταν δεν θέλει κάποιος να συμμετέχει στα ψηφοδέλτια το οποία κατεβάζουμε.

Καταλαβαίνω την δική τους πλευρά, φαντάζομαι ότι και αυτοί αντιλαμβάνονται πως δημιουργήθηκε ψευδώς, επίπλαστα, μια εικόνα ενός νέου επιπέδου διακυβέρνησης που είναι κοινότητες οι οποίες, ως γνωστόν, με τους τελευταίους νόμους πλέον ως οντότητες, δεν υπάρχουν.

Συνεπώς, αυτό κυρίως ήταν το πρόβλημα και όχι πως το τελευταίο διάστημα είδαμε πολύ περισσότερο ή πολύ διαφορετικό κόσμο να συμμετέχει. Είτε αγαπάς τα κοινά και συμμετέχεις με όποιον τρόπο είτε από κει και πέρα ψάχνεις να βρεις δικαιολογίες για να μην συμμετέχεις.

Όσον αφορά στην κυρία Λιακούλη, εάν θεωρούμε πως είναι αυτή η κατάλληλη στιγμή όχι το σημαντικό, συμφωνώ και εγώ και το έχουμε πει και στο υπουργείο, είναι να δούμε τις αρμοδιότητες. Όντως υπάρχει αυτή η εκκρεμότητα που πρέπει να λυθεί, το εύκολο είναι ο εκλογικός νόμος, το δύσκολο και αυτή την υπόσχεση έχουμε πάρει και από την ηγεσία του Υπουργείου Εσωτερικών είναι άμεσα να συζητήσουμε μέσα στο καλοκαίρι, την πολύ σοβαρή κουβέντα για τις αρμοδιότητες.

Διότι, μπορούν να δημιουργούνται προβλήματα καθημερινά και αυτή είναι η αλήθεια με την κυβερνησιμότητα αλλά, αυτά τα προβλήματα που είναι ακόμη πιο σοβαρά και στα οποία οι πολίτες δεν δείχνουν καμία συμπάθεια είναι όλα αυτά τα προβλήματα των διαφόρων αρμοδιοτήτων, οι οποίες εμπλέκονται και ο πολίτης περιμένει να βρει λύσεις. Συνεπώς, να τελειώνουμε με τον εκλογικό νόμο και αμέσως μετά οπωσδήποτε να πιάσουμε το σοβαρό και μεγάλο θέμα που είναι αυτό.

Όσον αφορά στην αύξηση του αριθμού των υποψηφίων, η αύξηση δεν είναι υποχρεωτική. Η βάση είναι ο αριθμός των δημοτικών συμβούλων ή των τοπικών συμβούλων και από κει και πέρα υπάρχει αυτό το πλαφόν του συν 150% το οποίο δεν είναι υποχρεωτικό κάποιος να ακολουθήσει. Συνεπώς, εκεί δεν νομίζω πως δημιουργείται πρόβλημα. Ξεκάθαρη είναι η άποψη για την εκλογή. Είπαμε ότι θα πρέπει ούτως ή άλλως έχει συμφωνηθεί και από την πλειοψηφία του ΔΣ της ΚΕΔΕ, οι υποψήφιοι των τοπικών, των δημοτικών κοινοτήτων να είναι κάτω από τα ψηφοδέλτια μας. Για την εκλογή του προέδρου η άποψή μας είναι η ίδια, είτε κάτω από 300 είτε πάνω από 300 κατοίκους, πρόεδρος να εκλέγεται ο πλειοψηφών του πλειοψηφούντος συνδυασμού δηλαδή, εκείνος που θα συγκεντρώσει τις περισσότερες ψήφους από τον πλειοψηφόντα συνδυασμό στη δημοτική κοινότητα. Νομίζω, πως είναι ξεκάθαρο αυτό το οποίο λέμε και αυτή είναι και η απόφαση του ΔΣ της ΚΕΔΕ.

Αν υπήρξε ενδοδημοτική αποκέντρωση -κακά τα ψέμματα- πα΄ρότι είχα δει και διάφορες απόψεις περί του αντιθέτου, δεν επηρεάζει ο τρόπος εκλογής των δημοτικών κοινοτήτων την μετακίνηση πληθυσμών διότι, κάτι τέτοιο γράφτηκε κάποια στιγμή.

΄Αλλα είναι τα προβλήματα που κάνουν τους ανθρώπους να φεύγουν από τα χωριά και όχι ο τρόπος εκλογής των τοπικών τους συμβουλίων. Αυτό το οποίο χρειάζεται, είναι περισσότερη στήριξη και περισσότερα χρήματα για την αυτοδιοίκηση ώστε, να μπορέσουν να καλυφθούν όλες οι ανάγκες που υπάρχουν στους πολύ μεγάλους δήμους.

Όσον αφορά στον κ. Μυλωνάκη της ΕΛΛΗΝΙΚΗΣ ΛΥΣΗΣ για την μείωση του αριθμού, υπήρξε όντως μια διορθωτική κίνηση στο σχέδιο νόμου που ήρθε στην Βουλή. Τα προβλήματα προκύπτουν όπως σας είπα νωρίτερα και σε αυτές τις εννέα περιπτώσεις όπου, η μείωση είναι παραπάνω από 20% και με τις διορθώσεις που προτείνουμε νομίζουμε ότι θα διορθωθεί πλέον και αυτό το πολύ μεγάλο ποσοστό μείωσης που ξεπερνά το 20% φθάνει στο 22% σε τρεις περιπτώσεις δυστυχώς, μία από αυτές τις τρεις είναι και ο δήμος μου.

 Όσον αφορά στην κυρία Μπακαδήμα, η αύξηση των παραβόλων όντως δεν θα βοηθήσει για αυτό και εμείς ως ΚΕΔΕ, ζητούμε να επανέλθουν στα επίπεδα του προηγούμενου νόμου. Για το πλαφόν του 3% όπως σας είπα ενωρίτερα, αφορά λίγους δήμους διότι, για δήμους κάτω από 33 δημοτικούς συμβούλους ούτως ή άλλως θέλεις περισσότερο από 3% για να μπεις στον δήμο.

 Παρ΄όλα αυτά για αυτό και προτείνουμε στην ουσία αυτό το ποσοστό να έχει το όριο του εκλογικού μέτρου. Η ημερομηνία κλεισίματος πλέον είναι νομίζω, λογική. Περίπου το 31/8, περίπου ένα μήνα και κάτι πριν τις εκλογές είναι ένα εύλογο διάστημα για να έχει σχηματοποιηθεί το πολιτικό σκηνικό. Περισσότερες φωνές διαμαρτυρίας είχαν ακουστεί για την πρώτη πρόβλεψη η οποία ήταν τον Ιούλιο, πλέον με το 31/8 είμαστε σε αποδεκτά θεωρώ, πλαίσια.

Όσον αφορά στον κύριο Καρασμάνη για το εάν οι δήμοι όπως σήμερα έχουν δημιουργηθεί και ξέρουμε πολύ καλά όλοι μας πως είχαν δημιουργηθεί τότε, μπορούν να …, υπάρχουν πιθανότητες και περιπτώσεις που δεν μπορούν. Φοβάμαι, όμως, εάν ανοίξουμε τώρα την συζήτηση για την γεωγραφική ανακατανομή, θα επισκιάσει τα πάντα και τον εκλογικό νόμο και τις αρμοδιότητες οπότε, καλό θα είναι την ώρα αυτή να δουλέψουμε με αυτό το σύστημα, να φτιάξουμε πλέον, ένα σύστημα διοίκησης, πολυεπίπεδης διακυβέρνησης το οποίο θα λύνει τα προβλήματα και μετά εάν έχουμε την πολυτέλεια να μπούμε και πάλι σε μια τέτοια κουβέντα.

Τέλος, για τον κύριο Ζαχαριάδη εάν υπήρχαν προβλήματα κυβερνησιμότητας; Ναι, υπήρχαν προβλήματα και στο παρελθόν. Σε καμία περίπτωση, όμως, δεν είχαν το εύρος δεν είχαν την δυναμική των 2/3 των δήμων που έχουν σήμερα. Προφανώς, ένας δήμαρχος ο οποίος είχε πάρει το 60%, εάν απωλέσει την πλειοψηφία, σημαίνει πως έχει κάνει κάτι λάθος.

Αυτό στο οποίο διαφωνούμε και θεωρούμε πως το 43% μπορεί να δώσει λύσεις, είναι σε όλες αυτές τις συμφωνίες -ας είμαστε ειλικρινείς- έχουν γίνει τα τελευταία χρόνια μεταξύ της πρώτης και δεύτερης Κυριακής ή ακόμα και μετά την δεύτερη Κυριακή όπου, πολύ λίγο υπήρξε συζήτηση για κοινούς τόπους και προγραμματικές συγκλίσεις διότι, κυρίως η κουβέντα αυτή είχε να κάνει με την κατανομή των αξιωμάτων. Υπό το φως της ημέρας και πριν τις εκλογές είμαστε πολύ θετικοί σε οποιαδήποτε τέτοια προγραμματική συμφωνία. Ο,τιδήποτε άλλο νομίζω πως πηγαίνει την αυτοδιοίκηση σε περίεργα και δύσβατα μονοπάτια. Ευχαριστώ πάρα πολύ και ελπίζω να απήντησα σε όλες τις ερωτήσεις.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Γεώργιος Πατούλης, Α΄ Αντιπρόεδρος της Ένωσης Περιφερειών Ελλάδας & Περιφερειάρχης Αττικής.

**ΓΕΩΡΓΙΟΣ ΠΑΤΟΥΛΗΣ (Α΄ Αντιπρόεδρος της Ένωσης Περιφερειών Ελλάδας & Περιφερειάρχης Αττικής):** Ευχαριστώ πολύ, κυρία Πρόεδρε.

Άκουσα με πολύ ενδιαφέρον τα ερωτήματα. Να πω πως 25 χρόνια ενασχολούμενος με την αυτοδιοίκηση ουσιαστικά, είναι πολύ επίκαιρο το θέμα των αρμοδιοτήτων και θα πρέπει να πούμε, όμως, τις αρμοδιότητές τις δίνουν οι νόμοι και τους νόμους τους ψηφίζει η Βουλή. Δεν ψηφίζει νόμους η αυτοδιοίκηση. Η αυτοδιοίκηση εφαρμόζει τους νόμους.

 Άρα, λοιπόν, είναι σίγουρο ένα ερώτημα το οποίο πάντα θα είναι επίκαιρο, όμως, για να μην είναι επίκαιρο θα πρέπει με πολύ σοβαρότητα να μιλήσουμε για την περιφερειοποίηση του κράτους, την επιτελικότητα του κράτους και επιτέλους, είναι δυνατόν και για τα απλά να μιλάμε για αρμοδιότητες;

Εξ’ αφορμής, επειδή ειπώθηκε για το θέμα της Πολιτικής Προστασίας; Νομίζω ότι είναι πολύ σαφείς οι αρμοδιότητες και δεν ξέρω ποιοι τις μπερδεύουν; Μάλλον, εκείνοι που δεν έχουν την υπευθυνότητα να τις εφαρμόσουν και γι’ αυτό ακριβώς αλληλοκαλύπτονται οι αρμοδιότητες κάθε φορά ανάλογα με τα αποτελέσματα μιας φυσικής καταστροφής.

 Επι του συγκεκριμένου. Πιστεύω ότι όπως ακριβώς συμβαίνει και στην Βουλή, αυτό που πρέπει να υπάρχει δηλαδή, μια κυβερνησιμότητα σε κάθε δομή, σε κάθε φορέα η κυβερνησιμότητα είναι το ζητούμενο. Εάν δεν υπάρχει κυβερνησιμότητα τότε ό,τι και να συζητήσουμε για προγράμματα ό,τι και να πούμε, πάει να πει πως τα λέμε απλώς για να τα λέμε και επειδή τυγχάνω περιφερειάρχης και πρώτος αντιπρόεδρος της ΕΝΠΕ αλλά, μετά από αρκετά χρόνια στον Α΄ βαθμό της αυτοδιοίκησης, οφείλω να πω ότι αυτή η κουβέντα για την απλή αναλογική είχε γίνει συζήτηση επί μακρόν με την ηγεσία του Υπουργείου Εσωτερικών αλλά και την Βουλή της προηγούμενης κυβέρνησης όπου, όπως ειπώθηκε για το Κεφάλαιο Η΄ είχε γίνει μια διαδικασία για να δούμε για την απλή αναλογική στην οποία όπως πολύ σωστά είπε και ο σημερινός Πρόεδρος της ΚΕΔΕ, ο κύριος Παπαστεργίου, είναι πρωτοτυπία να μιλάμε για απλή αναλογική η οποία έχει και επανεκλογή δεύτερης Κυριακής για να δούμε αυτός ο οποίος έλαβε την πρώτη Κυριακή -λόγω της απλής αναλογικής- ό,τι έλαβε, πρέπει να επικυρώσει πως πρέπει να εκλεγεί και κατά μόνας.

 Από την άλλη πλευρά θεωρώ πως ο ρόλος που θα πρέπει να δοθεί στην αυτοδιοίκηση εφόσον, όλοι έχουμε τις Ανεξάρτητες Αρχές και μας ελέγχουν είτε είναι υπουργεία είτε κεντρικές κυβερνήσεις, είτε αυτοδιοίκηση θα πρέπει να είναι άμεσος, αποτελεσματικός και χωρίς καμία χρονοτριβή πλέον.

Είμαι σίγουρος ότι η σημερινή ηγεσία του Υπουργείου Εσωτερικών επειδή έτσι κι αλλιώς έχει δηλωθεί και επισήμως θα δουλέψει μέσα από την διαβούλευση, την επιτελικότητα αλλά και την δυνατότητα της άμεσης αποκέντρωσης των κεντρικών εξουσιών.

 Επειδή, για τις καταστροφές τέθηκε το ερώτημα για το ποιος ευθύνεται η αποκεντρωμένη ή κάποιος άλλος. Εγώ, νομίζω ότι ακόμα και σε αυτό που χρειάζεται βελτίωση είναι πολύ σαφείς οι αρμοδιότητες όλων. Η αρμοδιότητα για παράδειγμα ότι τα ζητήματα των ζωνών πυροπροστασίας είναι ευθύνη του Δασαρχείου που είναι υφιστάμενη Αρχή και βλέπετε από το ίδιο το κράτος εκ του Συντάγματος που λέγεται Αποκεντρωμένη Διοίκηση δεν νομίζω ότι χρειάζεται να το συζητήσουμε επί μακρόν.

Γιατί, όμως, συζητείται; Διότι και εδώ ακριβώς βλέπουμε ότι υπάρχει η διάθεση να συζητήσουμε κάτι που δεν χρειάζεται συζήτηση. Μα, οι δασάρχες δεν έχουν χρήματα διότι, πάντα αυτό άκουγαν και ως Πρόεδρος του Συνδέσμου Προστασίας Ανάπλασης Πεντελικού και ως δήμαρχος και ως περιφερειάρχης. Δεν έχουν λέει, πόρους οι δασάρχες. Μα, ποιος διαχειρίζεται τους πόρους για να έχει ο δασάρχης χρήματα και να μπορέσει να κάνει σωστά τη δουλειά του; Το κράτος δεν τους διαχειρίζεται;

Άρα, λοιπόν, θα έλεγα ότι και αυτό δεν χρειάζεται περαιτέρω συζήτηση. Η αυτοδιοίκηση ό,τι αναλαμβάνει κατά την άποψή μου, στα πλαίσια πάντα των δυνατοτήτων της διότι, ακριβώς αφαιρείται από την αυτοδιοίκηση έμψυχο δυναμικό χωρίς να το ρωτούν και δεν δίνονται τα χρήματα ενώ έχουν προϋπολογιστεί και συγχρόνως πάντα απολογείται νομίζω ότι αυτό θα πρέπει να αλλάξει.

Από την άλλη πλευρά, θεωρώ πως και στο ζήτημα των κωλυμάτων που αναφέρθηκε ο συνάδελφος ο κ. Νίκας αλλά και το ζήτημα το οποίο ετέθη ότι χρειάζεται - και γι’ αυτό ακριβώς το ανέφερα και προηγουμένως – να έχουμε τον ίδιο αριθμό, κατά την προσωπική μας άποψη, στο Περιφερειακό Συμβούλιο κατά την εκλογή διότι, είναι μεγάλες οι περιφέρειες είναι πολλές οι τοπικές κοινωνίες, είναι πολλά τα επαγγέλματα, είναι πολλές οι κοινωνικές τάξεις και είναι πολλά τα θέματα που πρέπει να πραγματευθούν τα συμβούλια μας και τα οποία θεωρώ ότι αν θέλουμε - συγγνώμη που θα το πω έτσι - να μειώσουμε το κράτος, όσον αφορά τις αιρετές τους διαδικασίες, το ίδιο θα μπορούσε να πει κανείς και για την ίδια την Βουλή. Έχει γίνει συζήτηση δεκαετιών πως η Βουλή των Ελλήνων σύμφωνα με τα πρότυπα του μέσου όρου θα έπρεπε να έχει 200 βουλευτές και όχι 300.

Πώς ακριβώς, λοιπόν, συζητάμε για να ελαττώσουμε περιφερειακούς συμβούλους οι οποίοι αυτή την στιγμή κατά την προσωπική μου άποψη, στο επίπεδο των αρμοδιοτήτων αλλά και της πλήρους συμμετοχής όλων εκείνων των ανθρώπων που θα μπορούσαν να προσφέρουν σε μια περιφέρεια, είναι απαραίτητοι.

Τα υπόλοιπα θα σας τα αναπτύξει ο συνάδελφος ο κύριος Νίκας. Σας ευχαριστώ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Εμείς σας ευχαριστούμε, κύριε Πατούλη.

 Θα δώσουμε τον λόγο στον κύριο Παναγιώτη Νίκα, Πρόεδρο της Επιτροπής Θεσμών και Διαφάνειας της Ένωσης Περιφερειών Ελλάδος. Κύριε Νίκα, έχετε τον λόγο για τρία λεπτά.

**ΠΑΝΑΓΙΩΤΗΣ ΝΙΚΑΣ (Πρόεδρος της Επιτροπής Θεσμών και Διαφάνειας της Ένωσης Περιφερειών Ελλάδας και Περιφερειάρχης Πελοποννήσου):** Στο ερώτημα για την συγκυρία είναι προφανές ότι η Βουλή λειτουργεί. Δεν κατάλαβα ποια συγκυρία ακριβώς. Δεν μπορεί να κλείσει η Βουλή. Θεωρώ ότι αυτός ο νόμος έπρεπε να έρθει νωρίτερα διότι, είναι βέβαιο ότι με αυτό τον νόμο πολλά θα τακτοποιηθούν μέσα στα συλλογικά όργανα ενόψει και του μέλλοντος.

Η ετεροδιοίκηση; Ναι. Κάθε ημέρα, αντιλαμβανόμαστε ότι μπορεί να έχουμε ψηφιστεί αλλά, βρίσκουμε μπροστά μας τον δασάρχη τον αποκεντρωμένο, την Αρχαιολογική Υπηρεσία και ό,τι μπορείτε να φανταστείτε από τον κρατικό μηχανισμό. Σκέπτομαι, όταν εμείς τραβάμε τόσα πράγματα για να προωθήσουμε κάτι τι τραβάει από αυτόν τον μηχανισμό ο απλός πολίτης. Το «ετεροδιοίκηση» το αισθανόμαστε και εμείς καθημερινά αλλά, δεν φτιάχνουμε εμείς τους νόμους.

Απλή αναλογική; Ποτέ δεν υπήρξε. Εγώ εξελέγην την δεύτερη Κυριακή με 54% και στο περιφερειακό συμβούλιο είμαι μειοψηφία. Άλλες απόψεις έχω εγώ, άλλες η πλειοψηφία. Αυτό γίνεται συχνά στο περιφερειακό συμβούλιο. Εγώ έχω από τον νόμο συγκεκριμένες αρμοδιότητες, το περιφερειακό συμβούλιο έχει κάποιες άλλες αρμοδιότητες. Προχωράμε εν πάση περιπτώσει αλλά, πρέπει να γίνουν οι μύριοι όροι σε συμβιβασμούς και υποχωρήσεις οι οποίες τελικώς, νοθεύουν την βούληση και των μεν και των δε, θεωρώ.

Όσον αφορά τις αρμοδιότητες για τις φωτιές κι όλα αυτά, προσδιορίζονται από το νόμο αλλά εξηγώ τι συμβαίνει. Τα επιρρίπτουν όλα στον δήμαρχο και στον περιφερειάρχη. Εγώ έχω αρκετά δικαστήρια να πηγαίνω. Περίπου ένα την εβδομάδα. Ό,τι και να γίνει από αδέσποτο ζώο, από φωτιά, από πλημμύρα, από πυρκαγιά, ο δήμαρχος ή ο περιφερειάρχης είναι ο πρώτος ο οποίος «θα την πληρώσει», ο κρατικός μηχανισμός συνήθως, φταίει λιγότερο. Δεν μπορούμε να κόψουμε μέσα από ένα ποτάμι ένα δέντρο το οποίο παρεμποδίζει τη ροή του ποταμού, δεν μπορούμε να προστατεύσουμε μια ακτή όταν πέφτει ένα σπίτι. Υπάρχει ο λιμενάρχης απέναντι σου, έχεις των δασάρχη απέναντι σου και αυτά πρέπει, νομίζω, να τα ξέρει ο κόσμος.

Οι φωτιές. Όπως έγραψε ένα άρθρο «ΤΟ ΒΗΜΑ» ή «Η ΚΑΘΗΜΕΡΙΝΗ» δεν θυμάμαι και να με συγχωρούν, το 95% οφείλονται σε αμέλεια. Να σας πω μια κουβέντα γι’ αυτό. Έχει εγκαταλειφθεί η ύπαιθρος και αυτός είναι λόγος, η εγκατάλειψη της υπαίθρου για την οποίαν έχουμε φωτιές συχνά.

Εγώ έχω τρεις αυτή τη στιγμή, τρεις φωτιές στην Πελοπόννησο: Στο Μαίναλο, στην Σπάρτη και η μεγάλη φωτιά στην περιοχή του Σχίνου. Χρειάζονται ουσιαστικά νομοθετικά μέτρα ιδιαίτερα για την γη, για την εθνική μας γη.

Για το 3% που με ρωτήσατε. Είναι σωστό να προχωρήσουμε σε βήματα συσσωμάτωσης. Δεν μπορεί ο καθένας με το 1% και το 1,5% να κάνει τον αρχηγό και να παρεμποδίζονται ένα σωρό διαδικασίες. Νομίζω πως μπορούμε να τα βρούμε γενικότερα και να συνεννοηθούμε. Ξέρετε; Να έχεις πέντε - έξι παρατάξεις να εκπροσωπεί η καθεμιά το 1% και το 1,5% μα πως είναι δυνατόν να λειτουργήσει ένα συλλογικό όργανο έτσι; Σωστό είναι το 3%.

Όσον αφορά τους μικρούς δήμους που ρώτησε ο καλός βουλευτής. Οι περισσότεροι μικροί δήμοι έχουν προβλήματα και δεν μπορούν να αντιμετωπιστούν. Δεν έχουν το αναγκαίο προσωπικό, δεν μπορούν να λειτουργήσουν πολεοδομία, δεν μπορούν να λειτουργήσουν διευθύνσεις τεχνικών υπηρεσιών. Υπάρχει, βέβαια, η πρόβλεψη για διαβαθμική συνεργασία κι αυτή, όμως, είναι δύσκολη διότι, οι μεγάλοι δήμοι δεν έχουν πλεονασματικό προσωπικό. Αυτό πρέπει να το δούμε ενδεχομένως, σε μια καινούργια αναδιάρθρωση των δήμων. Αλλά, προς θεού! Δεν πρέπει να επιστρέψουμε πάλι στην εποχή πριν από τον «ΚΑΠΟΔΙΣΤΡΙΑ».

Για τον αγαπητό κύριο Καμίνη, για την αλλαγή των κανόνων του παιγχνιδιού. Ποιοι κανόνας του παιγχνιδιού; Γιατί, είχαμε τίποτα κανόνες; Ήταν ο ν. 4555 ο οποίος όριζε κάποιους κανόνες; Η απλή αναλογική, είναι να «καθαρίσουμε» από την πρώτη Κυριακή και να πάμε σε εκλογή δημάρχου ή περιφερειάρχη με έμμεση εκλογή. Όχι να δίνει η δεύτερη Κυριακή άμεση εκλογή και το ένα και το άλλο, δηλαδή. Πρέπει να ξεκαθαριστούν οι κανόνες.

Οι αρμοδιότητες. Έχει αργήσει η Κυβέρνηση, κύριε Υπουργέ των Εσωτερικών, προσδοκούμε σε εσάς. Η ιστορία με τις αρμοδιότητες πρέπει να ξεκαθαρίσει και να ενισχυθεί η αυτοδιοίκηση προφανώς, δεν είμαστε ομοσπονδιακό κράτος, δεν μπορεί να κάνει ο καθένας ό,τι θέλει. Στα πλαίσια των νόμων πρέπει να κινούμαστε και στα πλαίσια ενός γενικότερου σχεδιασμού αλλά, ας ξεκαθαρίσουμε τι κάνει ο δήμος, τι κάνει το κράτος και τι κάνουν οι περιφέρειες. Ένα κράτος το οποίο αρέσκεται να ενισχύει τις αντένες του δηλαδή, περιφερειακές υπηρεσίες σε όλα τα επίπεδα.

Συμφωνώ μαζί σας απολύτως. Αλλά, κοιτάξτε, στις κοινωνίες μας πρέπει να έχει κάποιος την ευθύνη και την ευθύνη την έχει ο περιφερειάρχης και ο δήμαρχος. Κανέναν πρόεδρο της κοινότητας δεν θα ρωτήσω κάτι. Το πολύ- πολύ να κάνει συνδικαλισμό και να φωνάζει και να ζητάει συνεχώς από τον δήμαρχο χρήματα. Ο δήμαρχος θα κριθεί σε επίπεδο κοινωνίας. Ο περιφερειάρχης θα κριθεί ασφαλώς, σε επίπεδο περιφέρειας. Δεν μπορώ εγώ αύριο το πρωί να βγαίνω και να λέω «ναι, το ήθελα εγώ αλλά, δεν το ήθελε το περιφερειακό συμβούλιο».

Σε γενικές γραμμές, κινείται ο νόμος στην σωστή κατεύθυνση και να μπει γρήγορα και το ξεκαθάρισμα των αρμοδιοτήτων.

Ευχαριστώ πολύ.

**ΑΝΝΑ- ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε κύριε Νίκα.

Στη συνέχεια τέθηκαν κάποιες ερωτήσεις προς προέδρους κοινοτήτων. Απ’ ό,τι μας είπε, ο κ. Λύρας έχει στείλει μήνυμα στην Γραμματεία της Επιτροπής ως εκπρόσωπος του Δικτύου Κοινοτήτων Ελλάδος για λογαριασμό των προέδρων, θα τοποθετηθεί η Πρόεδρος της Κοινότητας Μεσολογγίου, η κυρία Όλγα Δασκαλή.

Παρόλα αυτά εγώ, θα ήθελα να ρωτήσω και τους υπόλοιπους εκπροσώπους των φορέων εάν θέλουν να κάνουν κάποια σύντομη τοποθέτηση να το δηλώσουν στην διαδικτυακή συνομιλία (chat) της γραμματείας της επιτροπής. Ευχαριστώ.

Τον λόγο έχει η κυρία Δασκαλή.

**ΟΛΓΑ ΔΑΣΚΑΛΗ (Πρόεδρος της Κοινότητας Μεσολογγίου):** Ευχαριστώ πάρα πολύ. Η ερώτηση η οποία απευθύνθηκε προς εμάς έχει να κάνει με το πως αντέδρασαν οι πολίτες, ποιες οι ποιοτικές αλλαγές και ποια τα προβλήματα στα χωριά. Επιτρέψτε μου, λοιπόν, να ξεκινήσω από αυτό λέγοντας ότι εάν δούμε το εκλογικό αποτέλεσμα θα δούμε πως σε πάρα πολλές περιπτώσεις διότι, οι κοινότητες σε όλη την Ελλάδα είναι 6.135 και έχουμε μία πληθώρα επιλογής των συνδυασμών που ήταν ανεξάρτητοι.

Παρ’ όλα αυτά, χωρίς να το δούμε με αυτό το κριτήριο, αν διαλέγουμε τον ανεξάρτητο ή διαλέγουμε αυτόν που είναι με το ψηφοδέλτιο του δημάρχου, σίγουρα υπήρξε επιλογή των ενεργών ανθρώπων. Αυτό το είδαμε τόσο στις συνελεύσεις κατοίκων, όπου πλέον άρχισαν πάλι οι κάτοικοι να έρχονται, είδαμε συμμετοχή στις δράσεις και φυσικά είδαμε συμμετοχή των ανθρώπων στα κοινοτικά συμβούλια με προτάσεις. Είναι πολύ σημαντικό ότι τα κοινοτικά συμβούλια και τα κοινοτικά γραφεία έγιναν και πάλι χώροι διαβουλεύσεων και είδαμε τους πολίτες να έρχονται εκεί με χαμόγελο να δηλώνουν πως θέλουν να βοηθήσουν και να συμμετέχουν έτι περαιτέρω.

Αυτή η ποιοτική αλλαγή που είδαμε ήταν στο νέο προσωπικό -να το πω έτσι- της αυτοδιοίκησης, σε ανθρώπους με τεχνογνωσία που γνωρίζουν τις νέες τεχνολογίες, που ξέρουν να μπουν να διαβάσουν το περιφερειακό σχέδιο, το εθνικό σχέδιο, το ευρωπαϊκό σχέδιο, θα μπουν σε διαβουλεύσεις με κοινότητες από όλη την Ευρώπη, να παρακολουθήσουν τις τηλεδιασκέψεις της ΚΕΔΕ, ανθρώπους οι οποίοι έχουν γνώση τόσο της κάθε ημέρας οι οποίοι είναι της διπλανής πόρτας, που θα βρεθούμε μαζί στην λαϊκή, που θα βρεθούμε μαζί στον δρόμο αλλά, γνωρίζουμε και να συμμετάσχουμε σε διαβουλεύσεις τέτοιου επιπέδου από όπου μπορούμε να μεταφέρουμε αμέσως τα αιτήματα.

Φυσικά μία άλλη ποιοτική αλλαγή ήταν αυτή της άμεσης ανταπόκρισης πως είδαμε ότι τα προβλήματα της καθημερινότητας διότι, με αυτά έχουν να κάνουν τα κοινοτικά συμβούλια, με την καθημερινότητα, άρχισαν να λύνονται με αμεσότερο τρόπο.

Τώρα, τα προβλήματα στα χωριά είναι πάρα πολύ μεγάλα και έχουν να κάνουν -όπως πολύ σωστά είπαν άνθρωποι με εμπειρία στην αυτοδιοίκηση- με τις αρμοδιότητες και τους πόρους και αυτό είναι κάτι το οποίο θα πρέπει να το δουλέψει ο κάθε περιφερειάρχης και ο κάθε δήμαρχος μέσα στον δήμο του και στην περιφέρειά του.

Άκουσα με πολλή προσοχή τον κύριο Παπαστεργίου. Θα πρέπει να καταλάβουμε ότι δεν είναι όλοι οι δήμοι ο Δήμος Τρικκαίων. Μπορεί ο Δήμος Τρικκαίων να έχει επιτύχει την ενδοδημοτική του αποκέντρωση παρ’ όλα αυτά, όμως, υπάρχουν 331 ακόμη δήμοι σε όλη την Ελλάδα και επιτρέψτε μου να πω ότι δεν έχουμε πολλά επιτυχημένα μοντέλα επομένως, θα πρέπει να ξαναδούμε την δύναμη που οφείλουν να έχουν τα κοινοτικά συμβούλια και ομιλώ για δύναμη διότι, η εκλογή ενός ενεργού ανθρώπου σημαίνει διεκδίκηση για τον τόπο.

Το εκλογικό σύστημα δεν είναι κάτι διαφορετικό από το μοντέλο διακυβέρνησης που θα εφαρμοσθεί αντιθέτως, επηρεάζει πάρα πολύ την διακυβέρνηση ενός τόπου ποιος άνθρωπος θα επιλέγει ώστε, να υπηρετήσει αυτό το σύστημα.

Επιτρέψτε μου να κλείσω λέγοντας ότι τα κοινοτικά γραφεία μπορούν να αποτελέσουν το φυσικό και ψηφιακό σημείο ενός τόπου, πόσω μάλλον φανταστείτε μία κοινότητα εγώ έχω έναν οικισμό που απέχει από την έδρα μου 40 λεπτά πόσο σημαντικό είναι, λοιπόν, σε αυτό τον οικισμό να καταφέρουμε να βάλουμε διαδίκτυο έτσι ώστε, να μπορεί και ο άνθρωπος ο αγρότης, ο κτηνοτρόφος που βρίσκεται εκεί να επικοινωνεί άμεσα και να μην χρειάζεται να κατέβει στο Μεσολόγγι για να κάνει τις όποιες εργασίες του, διασυνδέσεις του, επικοινωνίες του.

Θα σας πω επίσης, πως έχουμε κάνει και μία έρευνα σαν Δίκτυο Κοινοτήτων την οποία πολύ ευχαρίστως, κυρία Πρόεδρε, να σας στείλουμε να μπει στα πρακτικά της Βουλής όπου, εκεί πλέον, σε πλήθος όλης της Ελλάδας και στους 52 πρώην νομούς και στις 13 περιφέρειες είχαμε απαντήσεις και είδαμε ότι πάνω από το 70% των ανθρώπων που δεν είναι αιρετοί θέλουν να ασχοληθούν ενεργά με την κοινότητα τους και στην ερώτηση ποιος πρέπει να επιλέξει τον πρόεδρο του κοινοτικού συμβουλίου ο πολίτης ή ο δήμαρχος, έχουμε ένα 94,6% να απαντά ότι θα πρέπει να τον διαλέξει ο πολίτης. Αυτά, λοιπόν, από εμάς, ευχαριστώ πάρα πολύ, κυρία Πρόεδρε.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Πρόεδρος της Επιτροπής):** Εμείς σας ευχαριστούμε, κυρία Δασκαλή και να πω και σε όλους τους υπόλοιπους εκπροσώπους των φορέων ότι μπορούν να στείλουν υπομνήματα προς την γραμματεία της επιτροπής καταθέτοντας τις απόψεις τους πέρα από όσα διατύπωσαν σήμερα, στην συνεδρίαση.

Τον λόγο έχει ο κ. Στάθης Ψωμιάδης, συντονιστής της Ένωσης Κοινοτήτων Νομού Λάρισας ο οποίος δήλωσε ότι θέλει να τοποθετηθεί.

**ΣΤΑΘΗΣ ΨΩΜΙΑΔΗΣ (Συντονιστής της Ένωσης Κοινοτήτων Νομού Λάρισας):** Κυρία Πρόεδρε, άκουσα το ερώτημα εάν υπήρχαν νέοι άνθρωποι που ασχολήθηκαν με το σχέδιο νόμου που υπήρχε και έδινε την δυνατότητα των ανεξάρτητων ψηφοδελτίων. Θα σας πω ότι αυτό το δείχνουν από μόνα τους τα αποτελέσματα στις κοινότητες όπου υπήρχαν ανεξάρτητοι συνδυασμοί. Συντριπτικά σχεδόν σε όλη την χώρα όπου υπήρχαν ανεξάρτητοι συνδυασμοί ήταν και οι νικητές.

Στην Κοινότητά μου στον Δομένικο ήταν τρεις συνδυασμοί εκ των οποίων οι δύο ήταν ανεξάρτητοι και κατέλαβαν την πρώτη και την δεύτερη θέση, ο τρίτος συνδυασμός ήταν ο συνδυασμός του δημάρχου που ήταν τότε ο οποίος (συνδυασμός) κατετάγη τρίτος και μάλιστα, με πολύ μικρό ποσοστό.

Όσον αφορά ποια είναι η άποψη της κοινωνίας για την ανεξάρτητη κάλπη θα σας πω πολύ απλά ότι με αφορμή τον εκλογικό νόμο που ξεκινήσαμε όλοι και φτιάξαμε την Ένωση Κοινοτήτων Λάρισας και το Πανελλαδικό Συντονιστικό που μας βλέπετε εδώ σήμερα, μέσα σε πολύ ελάχιστο χρονικό διάστημα, σας λέω, για παράδειγμα, στην Λάρισα πως από τις 160 κοινότητες συμμετέχουν οι 100 εκατό στην Ένωσή μας με βασικό αίτημα την διατήρηση της ανεξάρτητης κάλπης. Αυτό θέλει η τοπική κοινωνία και αυτό θέλουν οι κοινότητές μας.

Να πω για τον Δήμο Ελλασσόνος στον οποίο ανήκω από τις 39 κοινότητες που έχει ο Δήμος Ελασσόνας, οι 36 συμμετέχουν στην Ένωση Κοινοτήτων του Νομού Λάρισας με μοναδικό αίτημα αυτό.

Θα κλείσω λέγοντας το εξής. Έχουμε μία κοινότητα όπου κάποιος υποψήφιος παίρνει ένα 20% αλλά, συμμετέχει και είναι υποψήφιος στον συνδυασμό του δημάρχου που κέρδισε τις εκλογές. Τι είδους πρόεδρος στην κοινότητα θα είναι αυτός και ποιον θα εκπροσωπεί σε αυτή την κοινότητα; Δεν θα θέλει ο ίδιος, κατά την γνώμη μου, να λέγεται πρόεδρος.

 Ένα τελευταίο που μου διέφυγε, άκουσα πριν για τις φυσικές καταστροφές. Το χωριό μου, το Δομένικο είναι στο επίκεντρο του σεισμού που έγινε στις 3 Μαρτίου. Είναι σεισμόπληκτη περιοχή. Όλο αυτό το διάστημα, η Πρόεδρος Κοινοτήτων του σεισμόπληκτου Δήμου Ελασσόνας και τα μέλη των συμβουλίων ήταν αυτή που ήταν κάθε μέρα από το πρωί μέχρι το βράδυ δίπλα στους δημότες τρέχοντας για χίλια δυο πράγματα να δουν τους μηχανικούς, να δουν τους γιατρούς που έρχονταν, να δουν όλους τους ανθρώπους και να κατευθύνουν να τους στείλουν σε ποια σπίτια θα χρειαζόταν να πάνε, ποιοι άνθρωποι χρειάζονταν βοήθεια, ποιος δεν είχε τρόφιμα, ποιος έμεινε άστεγος. Μια συνεχή παρουσία η οποία για εμένα, ήταν ανεπανάληπτη και χαίρομαι που ήμουν κι εγώ παρών και έζησα αυτό το πράγμα. Σας το μεταφέρω απλά. Οι Βουλευτές του Νομού Λάρισας το ξέρουν πολύ καλά αυτό. Ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Σας ευχαριστούμε και εμείς, κύριε Ψωμιάδη. Θέλει να απαντήσει σε κάποια ερώτηση ο Πρόεδρος της Κοινότητας Οίας-Σαντορίνης.

Τον λόγο έχει ο κ. Παγώνης.

**ΑΝΤΩΝΙΟΣ ΠΑΓΩΝΗΣ (Πρόεδρος της Κοινότητας Οίας – Σαντορίνης)**: Ευχαριστώ πολύ, κυρία Πρόεδρε. Εγώ, θέλω να τονίσω τα εξής. Δεν μου απάντησε κανένας κύριος ή κυρία για το τι θα γίνει στη νησιωτική πολιτική…

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Παγώνη, κύριε Πρόεδρε, μισό λεπτό. Η συνεδρίαση αυτή είναι για να απαντήσετε εσείς σε ερωτήσεις βουλευτών. Άρα, απαντάτε σε ερωτήσεις που έθεσαν οι βουλευτές προς εσάς, με την ιδιότητά σας, ως Πρόεδρος Κοινότητας.

**ΑΝΤΩΝΙΟΣ ΠΑΓΩΝΗΣ (Πρόεδρος της Κοινότητας Οίας – Σαντορίνης)**: Ως Πρόεδρος Κοινότητας Οίας που εκλέγομαι με 90,5% ποσοστό και ως ένας (………..) πρόεδρος, θέλω να πω το εξής. Η Σαντορίνη έχει 14 Κοινότητες, από τις οποίες οι 12 όπου εξελέγησαν πρόεδροι, ήταν από ανεξάρτητο συνδυασμό. Οι δύο είναι ο ένας του νυν και ο ένας του πρώην δημάρχου, καταλαβαίνετε πόσο πολύ το αγκάλιασε η τοπική κοινωνία αυτό.

Δεύτερον, η ανεξάρτητη κάλπη έδωσε την δύναμη σε νέους προέδρους να μην κάνουν απλά και μόνον τα φερέφωνα, να είναι άνθρωποι που θα σταθούν δίπλα στον πολίτη και θα είναι συνοδοιπόροι με τον δήμαρχο, δεν θα κάνουν απλά και μόνον μικροκοινωνική πολιτική. Ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε και εμείς, κύριε Παγώνη.

Στο σημείο αυτό θέλω να ευχαριστήσω όλους τους εκπροσώπους των φορέων που συμμετείχαν στη σημερινή συνεδρίαση. Να ρωτήσω τον κύριο Υπουργό εάν θέλει να κάνει κάποια τοποθέτηση.

Τον λόγο έχει ο κ. Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών)**: Όχι. Δεν προβλέπεται στην παρούσα φάση, το λέω απλώς για να μην παρεξηγηθώ από τους φορείς που ήρθαν και τους εκπροσώπους που ήρθαν και μας μίλησαν, ότι στην παρούσα διαδικασία δεν προβλέπεται να παρεμβαίνει η Κυβέρνηση. Η Κυβέρνηση θα παρέμβει στην επόμενη διαδικασία, στην επόμενη φάση που θα συνεχίσουμε την επεξεργασία του νομοσχεδίου.

Να ευχαριστήσω όμως για τη συμβολή τους και προφανώς είναι παρατηρήσεις που λαμβάνουμε υπόψη μας. Σε άλλες θα εκφράσουμε τη συμφωνία μας και σε άλλες την διαφωνία μας με τη νομοθετική μας θέση και πρωτοβουλία.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε κύριε Υπουργέ. Θα τοποθετηθείτε στην επόμενη συνεδρίαση η οποία θα λάβει χώρα στις 15:00΄.

Κυρίες και κύριοι συνάδελφοι, ολοκληρώθηκε η συνεδρίαση με θέμα τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Εκλογή Δημοτικών και Περιφερειακών Αρχών», η οποία ήταν με την ακρόαση των εξωκοινοβουλευτικών προσώπων.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Ζεμπίλης Αθανάσιος, Θεοδωρικάκος (Τάκης) Παναγιώτης, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας (Εμμανουήλ) Μάνος, Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Μάνη-Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη-Ελένη, Ζαχαριάδης Κωνσταντίνος, Κάτσης Μάριος, Λάππας Σπυρίδωνας, Παπαηλιού Γεώργιος, Πούλου Παναγιού (Γιώτα), Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Εμμανουήλ Συντυχάκης, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική, Μπακαδήμα Φωτεινή.

Τέλος και περί ώρα 14:15΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΑΝΝΑ ΜΑΝΗ - ΠΑΠΑΔΗΜΗΤΡΙΟΥ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**